text:
Imibereho yacu ikwiye kubwiriza ubutumwa bwiza. Ev KAGAMBIRWA Claudine
Nk’uko bigaragara, abo tumenyereye kwita abavugabutumwa, ni abantu bafata umwanya wabo bakajya mu nsengero, mu bitangazamakuru cyangwa mu nzira nyabagendwa, bakamamaza inkuru nziza y’ubwami bw’Imana. Nyamara ijambo ry’Imana ryo sibo ribona nk’ababakwiye kuba ababwirizabutumwa gusa, ahubwo umuvugabutumwa nyawe ni ufite imibereho abandi babona igatuma bifuza kuyoboka Imana iri muri we, akaba ari nabyo tugiye kwigira hamwe.
Mu gusobanura inyigisho y’uyu munsi, turasoma ijambo ry’Imana dusanga muri Zaburi 1:1-3 ritubwira neza ngo “Hahirwa umuntu udakurikiza imigambi y’ababi, ntahagarare mu nzira y’abanyabyaha, Ntiyicarane n’abakobanyi. Ahubwo amategeko y’Uwiteka ni yo yishimira, kandi amategeko ye ni yo yibwira ku manywa na nijoro. Uwo azahwana n’igiti cyatewe hafi y’umugezi, cyera imbuto zacyo igihe cyacyo. Ibibabi byacyo ntibyuma, Icyo azakora cyose kizamubera cyiza”. Turasoma kandi mu “Abefeso 5:9” aho riratubwira ngo “kuko imbuto z’umucyo ari ingeso nziza zose no gukiranuka n’ukuri.
Muvandimwe, nshuti usoma izi nyigisho, ijambo ry’Imana dusomye, riradushushanyiriza umuntu ufite umutima Imana yishimira, nk’isoko y’ibyiza. Uyu wishimira amategeko y’Imana, araboneka nk’umuntu uhawe umugisha udasanzwe, kuko ngo icyo akora cyose kimubera cyiza, uyu ngo n’aho byaba mu bihe bikomeye “amapfa”, Uwiteka akomeza umutima we, ntarangwa n’amaganya, ahubwo akomeza umitima y’abacitse intege, turabona ko afite umutima ukomeye kandi udakangwa n’imbaraga z’umwijima, kuko ibikorwa n’ingeso bye byiza “imbuto”, bibera abandi urumuri bakava mu mwijima “ibyaha” barimo.
Kuva cyera mbere ya Yesu, ijambo ry’Imana yagiye ryigishwa mu buryo butandukanye, nyamara Yesu we yabonye ko bamwe mu baryigishaga barikerensaga, bituma avuga amagambo akomeye agira ati:“Mwebwe banditsi n’Abafarisayo, mwa ndyarya mwe, muzabona ishyano kuko mutanga kimwe mu icumi cy’isogi na anisi na kumino, mukirengagiza amagambo akomeye yo mu mategeko, ari yo kutabera n’imbabazi no kwizera.
Akomeza agira iti “Ibyo mwari mukwiriye kubikora, na bya bindi ntimubireke. Mwa barandasi bahumye mwe, mumimina umubu ariko ingamiya mukayimira bunguri.“Mwebwe banditsi n’Abafarisayo, mwa ndyarya mwe, muzabona ishyano kuko mwoza inyuma y’igikombe n’imbehe, ariko imbere yabyo huzuye ubwambuzi bwanyu no kutirinda. Wa Mufarisayo uhumye we, banza woze imbere y’igikombe n’imbehe, inyuma yabyo habone kuba heza.“Mwebwe banditsi n’Abafarisayo, mwa ndyarya mwe, muzabona ishyano kuko mumeze nk’ibituro byasizwe ingwa, bigaragara inyuma ari byiza, nyamara imbere byuzuye amagufwa y’abapfuye n’ibihumanya byose. “Matayo 23:23-27”
Aha Yesu arashaka kutwigisha ko n’ubwo ari ngombwa kwitwararika ku mategeko y’idini, tudakwiye kwirengagiza kwera imbuto zikwiriye abihannye. Bene Data dufatanije urugendo, bavugabutumwa, namwe bayobozi b’amatorero n’amadini atandukanye, ni ibyigiciro cyane kuba Imana yagutoranya ikakwimikisha amavuta, ariko kubw’imbabazi z’Imana ndabiginga ngo twe guhererwa ubu buntu kubupfusha ubusa, Bisigaye biteye ubwoba iyo wumvise ibivugirwa mu matsinda atandukanye y’abakirisito, kuri bamwe wagirango bahujwe no guhangana ? Ibi bikagutera kwibaza icyo duharanira, nyamara twibuke ko ijambo ry’Imana ritubwira mu “imigani 4:24” havuga ngo “ukureho umunwa uvuga iby’ubugome, kandi ururimi ruvuga iby’ubugome urushyire kure yawe”.
Ni ukuri iyo ukora ibyo uba ubabaza Imana, kuko yo yifuza ko imibereho yawe ihindura benshi ariko umuntu natangira ku kuganiriza ibitagira umumaro, ukamucyaha, ukamubwira ko bidakwiye, ukamwereka ko atari byiza, bizamubera isomo abe yanabireka. Hari umuntu umwe wasengeraga mu rusengero rumwe rwa gikirisito, maze atongana n’undi udakijijwe, maze bidatinze uyu wasengeraga aho, ati ngiye ku kwereka ko uko tujya mu mwuka, ari nako tujya no mu mubiri !! ibyo byabaye uruherekane abantu bakagenda babibwirana ariko bamunegura, Ni ukuri biteye agahinda kumva umuntu witirirwa izina rya Yesu avuga atyo, ubwose ibyo byahindura umuntu cg umuntu yakwifuza kumera gutyo? Bibaye aka rya jambo ngo izina ry’Imana riratukwa mu bapagani nk’uko byanditswe “abaroma 2:24” !
Ariko niba turanzwe n’ ingeso nziza abantu bazahinduka ku bwacu, bifuze kumera nkatwe, bakunde kandi bakorere Imana iri muri twe. Yesu abane namwe kandi adushoboze guhinduka rwose kandi duhindure abandi mu izina rya Yesu kiristo Amen.
Ev KAGAMBIRWA Claudine


c: text/html

text:
Abiringiye Uwiteka bameze nk’umusozi wa Siyoni, utabasha kunyeganyezwa, ahubwo uhora uhamye iteka ryose. Nk’uko imisozi igose i Yerusalemu, ni kwo Uwiteka agota abantu be, uhereye none ukazageza iteka ryose.Zaburi 125:1-2
Muntu waremwe n’Imana, kuki ubayeho ukora ibishoboka byose ngo wiyibagize uku kuri kandi ntacyo ushobora kubihinduraho. Kimwe n’uko utazi aho wavutse uturuka, wagombye kurekurira ubuzima bwawe mu Mana we Mugenga wa byose kandi akamenya byose. Abasobanukiwe iri banga ryo kwirekurira mu Mana wumvise uko babayeho?? Ngo bameze nk’umusozi utabasha kunyeganyezwa kuko bagoswe n’Imana. Mbega byiza, ubu se koko iyo Mana wayikorera iki?
Icyo nicyo kibazo Dr. Ivan Twagirashema abaza buri muntu wese, kwirwanirira si wo muti ahubwo araguhugurira kwirekurira mu Mana kugira ngo nawe ubashe kuba mubo Bibiliya ivuze ko batabasha kunyeganyezwa. Reka kwirwanirira, irekurire mu Mana. Amina, Ivan T

robotstxt: allowed

filter: keep


text:
Ariko mwebwe ibyanyu biranyobera:
1) ngo abakozi ba hotel bashakaga kumuha service (umuseke.com)
2) ngo abakozi ba hotel bashakaga gukora amasuku mu cyumba aryamyemo (ukwezi.com)
3) ngo abakozi ba hotel bari bagize ngo yagiye atishyuye (raporo ya hotel)
Ubwo murumva ibyo bintu bavuga ku buryo butandukanye bisobanutse?
Twizere ko police iri kubikurikirana neza kuko ntibyumvikana ukuntu umuyobozi nk’uriya yapfa bene kariya kageni.
Ubamba isi ntakurura kdi Imana ihora ihoze Dr fidele R.I. P
Ubamba isi ntakurura kdi Imana ihora ihoze Dr fidele R.I. P
Niba ushaka kumenya icyihishe inyuma y’uru rupfu soma inkuru iri kuri www.ubworoherane.com
Imana imwakire mu bayo kandi irinde uwo mwari usigaye.


text:
TRUE LOVE NEVER ENDS
Mu nkuru zacu twabagejejeho ibintu biranga umugabo mubi ndetse n'ibiranga umugabo mwiza , twabagejejeho kandi ibintu 10 biranga umugore mubi, twifashishije igitabo 'Vivez Et Communiquez' ndetse n'urubuga rwa internet rw’ubugorozi kugirango tubagezeho izi nkuru zose. Reka noneho turebere hamwe bimwe mu biranga umugore mwiza.
Umugore arakenewe mu kurema umuryango. Ni nyina w’abana ushinzwe kubarera no kubaremamo imico myiza n’icyungo gihuza umugabo n’abaturanyi. Ni we rwego ubutunzi bunyuriraho ngo bugere ku bintu bifitiye akamaro umuryango n’abandi.
Dore bimwe mu biranga umugore mwiza :
1. Yubaha Imana n’umugabo we;
2. Agira umwete ku mirimo myiza;
3. Azi kugabura ku gihe, azi no gushaka ibikenewe;
4. Akunda gufasha abo arusha ubushobozi;
5. Amenya kubana neza n’abaturanyi;
6. Yita ku bashyitsi akabagirira neza;
7. Azi kwifata mu magambo;
8. Yihanganira ubukene n’igihombo;
9. Ubukire ntibumutera isumbwe no kwishyira hejuru;
10. Aharanira ibyakubahisha umugabo we.
Abagore nk’abo ni bo bubaka ingo nziza kandi zikomeye.
“Umugore w’umutima wese yubaka urugo.”


text:
Abana bari mu byiciro bitandukanye ukurikije imyaka, bityo n’uburyo bakenera ababyeyi babo buratandukanye.
Muri iyi nkuru turibanda ku bana bari mu kigero cyo kuva ku mwana ukivuka kugeza ku myaka ibiri( 0-2). Uyu mwana rero kuko aba atabasha gusobanura ko yabuze ababyeyi, hari ibindi bimenyetso abigaragarisha. Ibi ni bimwe muri ibyo bimenyetso ariko si byose.
Kudakunda ababyeyi : . Ibi akenshi biterwa no kuba ataramenyereye kubabona ndetse no kubumva hafi ye cyane. ubundi mu gihe cyo konka ni bwo ubuzima bwe n’ubwa nyina bwisanisha cyane, icyo gihe nyina akaba umuntu utandukanye n’abandi imbere y’umwana, ubwo rero iyo iyi sano itabonye ikiyikomeza (konka ) umwana akura yiyumvamo uwo ahora abona bugufi bwe.
Ibi rero bigaragara cyane cyane iyo umwana arwaye usanga umwe mu babyeyi yaretse ibindi ngo amwiteho ariko umwana akamwanga, umwana agashaka kubona wa mukozi cyangwa undi muntu bahorana wenyine, ku buryo no kujya kwa muganga bagomba kujyana n’umukozi.
Guhorana umutuzo ukabije(Timidite) : Uyu mutuzo uterwa no kuba atarigeze abona umuntu bahorana ngo amukinishe amufashe gutekereza agire n’amatsiko ku byo abona bimutere gukubagana ashaka kubikora nawe. Uyu mwana n’iyo agiye mu ishuri hari igihe aba umunebwe kuko akora ibyo mwalimu amweretse gusa, akenshi uyu mwana azagwa nabi (kutishima), kutava ku izima, n’ibindi.
Umubyibuho udasanzwe :Uyu mubyibuho ahanini uterwa n’uko ingingo z’umwana zitaba zaramenyerejwe gukora mu gihe umukozi amwitaho akanya gato kubera guhugira mu mirimo yindi. Umwana rero ntamenyere gukina, kwiruka, gusimbuka, ahubwo agakunda kuryama kubera guhora bamuryamishije cyangwa bamuhetse.
Usanga rero umwana arya neza ariko ntakoreshe ibyo aba yariye bibyare ingufu z’umubiri.
Kutemera guhanwa : Uyu mwana ni gake yemera guhanwa n’umubyeyi we igihe yagize amakosa, kuko akenshi yamenyere igitsure cy’umukozi, mu gihe wa mukozi atagihari iyo haje undi umwana ntamwumvira.
Hari n’ibindi bitandukanye harimo nk’uko imikino yabana yibanda ku gukina bajya ku kazi. Gukubagana cyane, n’ibindi
Inama kuri iki kibazo
Ntibishobokera ababyeyi benshi guhagarika akazi ka buri munsi ngo bicare barere abana gusa, ahubwo amasaha y’akazi twayakoresha neza tukibuka abana. Ibi ni bimwe wakora :
Kwirinda gutaha unaniwe cyane kuburyo utabona uko wita ku mwana. Gira byibura umwanya muto umuteruye nta kindi uhugiyemo.
Kudatahana akazi ko gukorera mu rugo.
Kutagaragaza ikibazo wagiriye ku kazi cyamgwa ahandi igihe ugeze mu rugo. Ugacya mu maso igihe uri kumwe n’umwana
Kugabanya gahunda nyinshi zitihutirwa za nyuma y’akazi. Nko kujya muri salon, gusurana, guhaha buri munsi, inama z’ubukwe …
Kujyana n’umwana muri gahunda zimwe na zimwe. Mu gihe zitabangamira umwana
Gukoresha iminsi y’ikiruhuko wita ku mwana ntubiharire gutaha amakwe, gukora imisatsi, guhemba, insengero, utubari, n’ibindi.
Babyeyi, tuzi ko abana ari impano y’Imana kandi ni umugisha, bityo rero tujye twita kubana bacu neza. Ntitwareka imirimo yacu, ariko abana ni ibanze muri byose, twakora ijyanye n’umuwanya dufite kugira ngo tumenye ubuzima bw’abana bacu uburere n’ubuvuke bigomba kuba nk’Isanga n’Ingoyi.
Imyororokere
Ibimenyetso biranga umwana ukeneye kubona ababyeyi be kurushaho
Abana bari mu byiciro bitandukanye ukurikije imyaka, bityo n’uburyo bakenera ababyeyi babo buratandukanye.


text:
Ibikoresho :
Laitue
Fromage
Inyanya
Igitunguru cyera
Jambon
Mayonnaise
vinegre
Uko bikorwa :
Fata ipalato, ushyireho laitue zawe wazikase ukoresheje intoki maze usukemo vinegre nkeya cyane kugira ngo zorohe ariko ntizihindure ibara.
Fata akandi kantu ukatiremo inyanya ,ukata duto muri forume ya mpande enye (carre)
Ongeramo igitunguru nacyo wakase nk’uko wakase inyanya, wongeremo na fromage nayo wakase nk’inyanya
Shyiramo jambo wakase duto cyane muri forume imwe nk’iyibindi
Fata isorori nini, ushyiremo laitue zawe (ni ngombwa ko ziguma zisa icyatsi kugira ngo salade ibe isa neza),ongeramo ya mvage y’inyanya,igitunguru,fromage na jambon
Shyiramo mayonnaise maze uvange.
Salade ya Laitue
Ibikoresho :
Labels: guteka, ifunguro ribanza, igikoni


text:
Imibare y’agateganyo yakozwe n’iyi koperative, igaragaza ko kuri biogaz zirenga 600 zakozwe muri aka karere, izagize ibibazo zitagikora zitari munsi ya 300, nubwo hakinozwa neza imibare.
Murekezi Djuma, utuye mu Kagari ka Nyabikokora mu Murenge wa Kirehe, avuga ko yari amaranye biogaz umwaka ariko idakora, ntacyo imumariye. Ngo yari yarabuze n’aho yayikoresha kuko abazubatse bigendeye.
Uyu mugabo ashima iri tsinda ko ryakosoye amakosa yari yakozwe none ubu akaba acana biogaz ye neza nta kibazo.
Yagize ati “Ndishimye kuko ntabwo twari twigeze tuyitekaho, habe n’icyayi cyangwa ibitoki. Umwaka wari ushize tuyifite ariko ntacyo yari itumariye. Ndashima uru rubyiruko kuko rwo rwahageze rurabikora neza, ubu biraka ndacana nkateka, singihenzwe n’amakara.”
Niyitegeka Gerard ukuriye “Koperative Ireme ryo kurengera ibidukikije” atanga icyizere ko gahunda bafite ari iyo gusana biogaz zose zidakora mu Karere ka Kirehe.
Agira ati “Nyuma yo kubona iki kibazo nk’urubyiruko, twishyize hamwe dushinga koperative maze dutangira gucuruza ibikoresho (pieces) byo gusana biogaz kuko inaha ntaho yabonekaga.
Twahuguye umuntu umwe muri buri murenge ku buyro utuguriye igikoresho tumuha ujya kumukorera. Iyo ukeneye ko tugusanira uratugana. twiteguye gufasha bariya bantu bafite biogaz zidakora.”
Kuba izi biogaz zitakoraga ngo hari aho byaterwaga n’uburyo zikoze kuko ubu iziri kwifashishwa zorohereza abazikoresha kuko hariho icyuma kivanga amase akagera ahabugenewe ameze neza.
Nsengimana Janvier, umuyobozi w’ishami ry’Ubuhinzi, Ubworozi n’Umutungo Kamere mu Karere ka Kirehe, avuga ko ubuyobozi bwiteguye gukorana bya hafi n’iyi koperative kuko izazamura umuhigo wa biogaz mu karere.
Yagize ati “Tugize amahirwe kuko iyi koperative ifite intego yo gusana biogaz zitagikora no kubaka inshya. Twabashishikarije no kugira ibikoresho ku buryo n’ahandi yagira ikibazo bajya bahita babafasha.”


text:
Umujinya , uburakari no gusharira (Igice cya2) Pastor Jean Jacques
Umujinya , uburakari no gusharira igice cya2
I.Umujinya w’Imana
a. Nubwo Bibiliya itwereka ingero nyinshi zigaragaza ko Imana irakara (Kuva4:14 , 22:24, Kubara11: 33;...) Yo ikomeza kuba iyera( Abarewi 11:45;1 Petero1:16) nta cyaha na kimwe "Nuko rero nimuntegere amatwi, Mwa bantu bajijutse mwe, Ntibikabeho ko Imana ikora ibyaha, N’Ishoborabyose ngo ikore ibyo gukiranirwa,"(Yobu34:10, Mat5:48; Yakobo1:13)
b. Imana itinda kurakara, kubera iyo mpamvu ni inyambabazi, n’inyabuntu (Neh.9:17; Zab86:15)
c. Uburakari bw’Imana n’ubwakanya gato ariko urukundo rwayo ruzana Ubugingo (Zab. 30:5), isubiza inyuma uburakari bwayo (Zaburi78:38)
d.Uburakari bw’Imana ibugirira abatayubaha n’abica amategeko yayo ahora ari ayera kandi akiranuka (Gutekwa kwakabiri29:14-21, 24-28, Zaburi78:21-22)
II.Uburakari bwa Yesu
a. Yesu yarakajwe n’uburyarya no gutsimbarara ku mihango itegetswe n’amategeko by’abanyedini banangiye imitima, mukurakara kwe ahita akiza umuntu, havamo igitangaza( Mariko3:5)
b.Ahandi Yesu yagaragaye nk’urakaye ni igihe yirukanaga abacururizaga mu rusengero ariko ho hatangizwa n’ijambo ishyaka ntabwo ari umujinya(Yoh2:17) icyavuyemo nacyo tubona ko hakurikiyeho gukira kw’indwara no gusubizwa kw’ibibazo batari bazi. (Mat.21:12-13)
Ibyo bitandukanye n’imbuto z’umujinya wacu.
III. Uburakari bushobora kutaba icyaha ni ubuhe?
a. Gake cyane muri Bibiliya dushobora kubona aho umuntu yarakara ntakore ucyaha: Kuva16:20,Abalewi10:16-20,1Samweli11:6;20:34,2Abami13:19;Neh5:6)
b.Ibyanditswe byera kandi bigaragaza ko umwana w’Imana ashobora kurakara ntakore icyaha (Abefeso 4:26-27), birashoboka kubikora (Rom. 3:16-17) bisaba kugendera ku cyitegerezo cy’Imana(Mat.4:48; Abef.5:1) n’icya Yesu Kristo (1Pet.1:14-16, 2:21-22)
c. Kugirango urakare ntukore icyaha ugomba kubaha ijambo ry’Imana muri byose(2Tim.3:16-17) kugendera Ku kitegererezo cy’Imana (Mat5:48) n’icya Yesu 1Pet1:14-16)
IV.Umujinya ubyara icyaha
A.Ibyanditswe bitubwira ko uburakari bw’umuntu budasohoza gukiranuka kw’Imana( Yakobo1:20)
B. Umujinya ni rumwe Mu mbuto za kamere(Abagal5:19-21) kandi ukaba ari ubupfapfa (Imig.29:11)
C.Kurakarira mugenzi wawe bifatwa nk’icyaha Umwami wacu yanga(Mat5:22) kandi bigaragaza kutagira urukundo ibyanditswe bitubwira(1Kor.13:8a)
D.Uburakari bugaragaza kutizera Ubushobozi bw’Imana Zaburi37:7-9)
Muri make umujinya w’umuntu umukururira Mu cyaha iyo:
Wihutiye gusohoza iby’uburakari,Urakaye ukirengagiza imbabazi n’impuhwe, ushaka kwihorera, wirengajije urukondo nkuko Ijambo ry’Imana rirudusaba, uteze imbuto, ukoresha ijambo ritubaka abandi, ushaka inyungu zawe wibagiwe iz’abandi, ugirira abandi inzika.
Pastor Jean Jacques


text:
Ibijyanye n’umuco nyarwanda, abantu benshi barabyitiranya kandi bakirengagiza byinshi. Ubonye umukobwa wambaye imyenda migufi cyangwa se indi igaragaza bimwe mu bice bye by’ibanga, avuga ko yataye umuco nyarwanda. Nonese koko dukwiye gukomera ku muco gakondo w’abanyarwanda? Ari ibyo, twashishikariza abantu kujya biyambarira ubusa buri buri, abakobwa bakambara utwenda duhisha ibice bimwe by’umubiri wabo nk’uko byakorwaga n’abanyarwanda mu muco wabo gakondo.
Njya mbona akenshi abakobwa b’abanyarwandakazi bavugwaho guta umuco, bazira kwambara impenure n’indi myambaro igaragaza ibice byabo by’ibanga nk’amatako n’amabere. Nyamara, mu by’ukuri ntibaba bataye umuco nyarwanda, kuko imyambaro y’ubu atari umuco gakondo w’abanyarwanda, ahubwo ni umuco w’abazungu wahawe intebe mu muco nyarwanda.
Muri iyi nyandiko y’igitekerezo bwite cy’umunyamakuru, sinshaka mu by’ukuri kugaragariza abanyarwanda ko bikwiye ko abanyarwandakazi bambara ubusa, icyo nshaka ni uko uzaba yambaye imyenda imwambika ubusa batazavuga ko yataye umuco nyarwanda, ahubwo azaba arimo gushaka kunamba ku muco gakondo w’abanyarwanda, mu gihe umuco ugomba gukura.
Kera abanyarwanda mu muco wabo bambaraga gute?
Abanyarwanda bo hambere bambaraga imyambaro ikoze mu mpu z’amatungo bororaga n’izo mu nyamaswa bahigaga ndetse n’ikoze mu gishishwa cy’umuvumu. Muri rusange, abana bato ntibambaraga. Hagati y’imyaka irindwi n’umunani ni bwo batangiraga kwambara. Icyo gihe bambaraga imyambaro ikoze mu butumba bw’insina akenshi babaga bikoreye ubwabo yitwa uruyonga. Urwo ruyonga bashoboraga kurukenyera cyangwa kurwitera.
Guhera ku myaka 16 na 17, abana b’abahungu bakenyeraga umwenda ugizwe n’uruhu rwose cyangwa ukoze mu gishishwa cy’umuvumu bita impuzu, naho ab’abakobwa bakambara uruhu akenshi babaga bazirikiye ku rutugu bita ikinyita. Ariko, abana b’abakobwa bo mu miryango ikize bo, kuva ari abangavu, bambaraga umwenda wabaga ukoze mu ruhu rw’inyana uriho inshunda ndende bita indengera. Uwo mwenda witwaga ishabure.
Witegereje, ishabure ntiyambikaga neza uyambaye, kuko yari igizwe n’akenda gato ko guhisha imbere (cache-sexe) naho inyuma habereye aho. Ibi byaterwaga n’uko akenshi abakobwa bo mu miryango ikize bagumaga mu rugo ntibagire aho bajya, kandi bagashyingirwa bakiri bato.
Muri rusange, abantu bakuru barakenyeraga bakanitera cyangwa bagakenyera gusa. Abagore bakenyeraga uruhu rw’inka bita inkanda cyangwa umwenda ukoze mu gishishwa cy’umuvumu bita impuzu. Iyo nkanda cyangwa impuzu bayikenyeraga bifashishije umweko wabaga uriho inzaratsi. Abagabo bo muri rusange bakenyeraga uruhu cyangwa impuzu ngufi ugereranyije n’iz’abagore.
Nanone ariko, hari ubwo abagabo, abasore n’abakobwa bo mu miryango ikize bambaraga umwenda witwa umukane. Wari umwenda ukoze mu ruhu rw’inka cyangwa rw’impongo wabaga upima nka sentimetero 30 z’uburebure uzengurutswe hose n’inshunda ndende (indengera), hanyuma bakawukenyera ku buryo ubegereye. Bavuga ko n’umwami yambaraga umukane ariko ukoze mu ruhu rw’inkomo. Mu duce two mu nkiga, abakobwa baho bambaraga imyenda minini ikoze mu mpu ebyiri z’ihene babaga bateranyije. Umwambaro nk’uwo bawitaga igicirane cyangwa igiteranyo. Ababyeyi bahekaga abana mu ruhu rw’intama rwitwa ingobyi.
Ibi bisobanura ko, umukobwa wambara imyenda migufi cyangwa iteye ukundi kuburyo yambika ubusa uyambaye, ntaba yataye umuco nyarwanda ahubwo aba yakoresheje nabi umuco w’abazungu twabonye tukawukunda tukawuyoboka. Umuco w’abazungu mu bijyanye n’imyambarire, twarawakiriye turawishimira, ariko tunyurwa no kuwunoza kurusha benshi muri bo, aho usanga kwikwiza birangwa mu banyafurika kurusha mu bazungu, ariko utikwiye akavugwaho guta umuco nyarwanda cyangwa wa kinyafurika.
Muri rusange, umuco urakura kandi ukuzwa no kugenda utira imico y’ahandi. Ni muri urwo rwego, bigoye gushimangira ko imyambarire y’umuntu runaka igaragaza ko yataye umuco nyarwanda, ahubwo wenda ishobora kugawa hashingiwe ku zindi ndangagaciro zijyanye n’imyemerere cyangwa ikindi, ariko uwambaye imyenda migufi ntaba akoze ibinyuranye n’umuco nyarwanda gakondo.


text:
Umubare w’Abanyarwanda barangiza amashuri makuru ugenda wiyongera uko umwaka utashye. Cyakora abayarangiza bose siko bagira amahirwe yo kubona akazi.
Mu gikorwa cy’ivugurura ry’umurimo hitawe k’ubumenyi n’ubushobozi, abasohotse za kaminuza ni bo basigaye bari ku isoko. Muri bo hari abari bamaze imyaka igera kuri 4 barabuze akaz, babona akazi muri iryo vugurura. Gusa ibyo ntabwo byagabanije umubare w’abashomeri.
Ijwi ry’Amerika ryaganiriye na bamwe mu batagira akazi, barimo uwitwa Mukansanga, umukobwa warangije amashuri makuru, akaba amaze imyaka 3 yarabuze akazi, adutangariza ko amaze kurambirwa no guhora ajya gusaba akazi. Ati:
“Ibyo baka byose mba mbyujuje, gusa maze kubona ko kwaka akazi nta mwene wanyu uhari utakabona. Biranashoboka ko dosiye nk’izo batirirwa bazireba, bazishyira iruhande.”
Si Mukansanga gusa ufite icyo kibazo. Hategekimana, umusore urangije na we Kaminuza, yatubwiye ko ibizamini bitangwa bisa nko kwiyererutsa, ngo kuko ahenshi bitangwa imyanya ba nyirayo baratangiye gukora.
Bitewe n’umubare mwinshi w’abarangiza amashuri makuru, kandi bose badashobora kubona akazi uko bigomba, Leta y’u Rwanda ibashishikariza kwihangira imirimo, abenshi bakagira ikibazo cyo kubona amikoro yo gutangira.


text:
ven.
26
oct.
2012
ISOMO RYA MBERE
Isomo ryo mu ibaruwa Mutagatifu Pawulo Intumwa
yandikiye Abanyefezi (Ef 4, 32 ; 5, 1-8)
Bavandimwe, 4,32nimugirirane ineza n’impuhwe, mubabarirane ibyaha nk’uko Imana yabababariye muri Kristu. 5,1Nimwigane rero Imana, ubwo muri abana bayo ikunda ; 2mujye mukundana nk’uko Kristu yadukunze, maze ubwe akatwitangira aba igitambo n’ituro bimeze nk’umubavu uhumura neza, bigashimisha Imana. 3Naho ibyerekeye ubusambanyi, ubwandavure iyo buva bukagera kimwe n’ubugugu, ibyo ntibikavugwe muri mwe ; ni ko bikwiye mu batagatifujwe. 4Kandi amagambo ateye isoni, ay’amanjwe n’amahomvu, na byo ni uko ; ahubwo muhore mushimira Imana. 5Koko rero mubimenye neza : nta musambanyi cyangwa uwandavuye, cyangwa umunyabugugu – we uhindura iby’isi ikigirwamana cye -, abo bose nta wuzagira umugabane mu Ngoma ya Kristu n’Imana. 6Kandi ntihazagire ubahendesha amagambo atagira aho ashingiye, kuko ari ibyo ngibyo bitera Imana kurakarira abayigomera. 7Ntimugafatanye n’abo bantu. 8Koko rero kera mwigeze kuba umwijima, naho ubu ngubu mwagizwe urumuri muri Nyagasani ; nimugenze nk’abana b’urumuri.
ZABURI (Zab 1, 1-2, 3-4a, 4b-6)
Inyik/ Bana b’Imana, nimugenze nk’abana b’urumuri.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro.
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana ;
uwo muntu ibyo akora byose biramuhira.
Naho ku bagiranabi si uko bigenda :
Bo bameze nk’umurama uhuhwa n’umuyaga,
ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho iy’abagiranabi ikagusha ruhabo.
IBANGONDIRIMBO RIBANZIRIZA IVANJILI (Zab 146 (145), 5.7)
Alleluya Alleluya.
Hahirwa uwiringira Uhoraho, We ubohora imfungwa,
akarenganura abapfa akarengane.
Alleluya.
IVANJILI
+ Luka (Lk 12, 10-17)
Muri icyo gihe, 10Yezu yigishirizaga mu isengero ku munsi w’isabato. 11Icyo gihe hari umugore wari umaze imyaka cumi n’umunani, afashwe n’indwara yari yaramumugaje. Yarububaga ntashobore kunamuka na gato, 12Yezu amubonye aramuhamagara, aramubwira ati “Mugore, dore ukize ubumuga bwawe.” 13Nuko amuramburiraho ibiganza ; ako kanya arunamuka, asingiza Imana.
14Nuko umukuru w’isengero arakazwa n’uko Yezu yakijije umuntu ku isabato. Atangira kubwira rubanda ati “Hari iminsi itandatu yo gukoraho imirimo, mujye muza kwivuza kuri iyo minsi atari ku isabato.” 15Nyagasani aramusubiza ati “Mwa ndyarya mwe, mbese buri muntu muri mwe, ku munsi w’isabato ntakura ikimasa cyangwa indogobe ye mu kiraro ngo ajye kuyuhira ? 16None uyu mwana wa Abrahamu Sekibi yaboshye imyaka cumi n’umunani, ngo ntiyakurwa ku ngoyi ku munsi w’isabato ?” 17Amaze kuvuga atyo abanzi be bose bagira ikimwaro, naho rubanda rwishimira ibitangaza yakoraga.


text:
Gakenke: Imihigo itatu yatumye baba abanyuma iracyari hasi
Abayobozi mu nzego zitandukanye muri gakenke Mu gihe gito gisigaye ngo uturere tumurike imihigo twesheje, mu karere ka Gakenke imihigo itatu yatumye baba abanyuma ubushize iracyari hasi. Abayobozi mu nzego zitandukanye More...
Gisagara: Gushima no kunenga mu muhigo bizahindura imikorere yabo
Hakazwa umutekano w’ubuzima, mu murenge wa Kansi hashyizweho gahunda yo gushima no kunenga abataresheje umuhigo wo gutanga ubwisungane mu kwivuza. Umurenge wa Kansi wo mu karere ka Gisagara, wasanze byaba More...
Rubavu: hashyizweho uburyo buzatuma baza imbere mu mihigo
Akarere ka Rubavu kagiye kujya gafatanya n’abaturage kugenzura imihigo kugira ngo bashobore gukuraho imbogamizi zituma hari isigara inyuma. Bamwe mubakozi b’akarere ka Rubavu n’abajyanama b’akarere More...
Nyaruguru: Abakuru b’imidugudu baributswa ko batorwa nta mushahara basezeranyijwe
Ubuyobozi bw’akarere ka Nyaruguru buributsa abakuru b’imidugudu ko batorwa nta mushahara basezeranyijwe, bityo bakirinda guhemukira abo bashinzwe kuyobora babaka ruswa kugirango bakunde babahe serivise. Ubuyobozi More...
Muhanga: Barashimirwa uko besa imihigo, bagasabwa no kwikubita agashyi aho bitagenda
Umunyamabanga Nshingwabikorwa w’Intara y’amajyepfo Izabiriza Jeanne arashimira akarere ka Muhanga aho kageze kesa imihigo y’igihembwe cya mbere umwaka w’ingengo y’Imali 2014/2015. Cyakora More...
Karago: Kuba karago yarabaye iya 3 mu mihigo y’akarere babikesha ubufatanye
Abaturage bahise bamurikirwa igihembo bahawe,basabwa kurushaho gufatikanya n’ubuyobozi bakazaba aba mbere mu mihigo ya 2014-2015 Kuba umurenge wa Karago waragize umwanya wa gatatu mu kwesa imihigo mu More...
Nyabihu: bagiye gukora iyo bwabaga mu mihigo bazaze mu myanya ya mbere
Abaturage bo mu karere ka Nyabihu bavuga ko nubwo akarere kabo kazamutse ku mwanya mu mihigo bakava kuwa 28 bakagera kuwa 22, bitavuye ku busa hari byinshi byakozwe mu mibereho myiza, ubutabera n’iterambere. More...
Nyamasheke: Abayobozi bagiye gukora akazi urugo ku rundi
Mu nama yahuje abayobozi b’imirenge n’ubuyobozi bw’akarere , tariki ya 17 Nzeri 2014, umuyobozi w’akarere yavuze ko nyuma yo gusinyana imihigo n’umukuru w’igihugu, More...
Gakenke: Bagiye gushyira mubikorwa ibyo basabwa nk’abaturage ubutaha bazigire imbere mu mihigo
Bamwe mubatuye akarere ka Gakenke bavuga ko n’ubwo akarere kabo kaje ku mwanya wa cumi na gatanu ku rwego rw’igihugu mu mihigo bakabyakira, ngo ntibashaka kuzongera kuza inyuma y’umwanya wa More...
Nyamasheke: Abaturage bamurikiwe ibizabakorerwa muri uyu mwaka
Abaturage mu karere ka Nyamasheke barasabwa kurushaho gufata iya mbere mu kugena no gushyira mu bikorwa ibibakorerwa. Ibi babisabwe kuri uyu wa kane tariki ya 26 kamena 2014 n’ubuyobozi bw’akarere More...


text:
Abayobozi mu nzego z’ibanze baracyafite intege nkeya mu guteza imbere siporo aho bayobora. Ibyo ngo ni imwe mu mbogamizi zikomeye zituma bamwe mu bana b’u Rwanda cyane cyane abo mu bice by’icyaro, badakunda siporo uko bikwiye nk’uko Uwambaza Jean Marie Vianney ushinzwe siporo n’imyidagaduro muri minisiteri y’umuco na siporo yabidutangarije.
Mu mirenge imwe n’imwe igize akarere ka Kayonza, hagaragara ibibuga byo gukiniraho imikino itandukanye, ariko abayobozi ntibabyiteho ngo babibungabunge, kugeza n’aho usanga hari aho imodoka zinyura muri bimwe mu bibuga rwagati nk’uko Uwambaza akomeza abivuga.
Minisiteri ya siporo n’umuco iri gusura ibikorwa ifite mu nshingano zayo, mu rwego rwo kureba imbogamizi bifite kugira ngo birusheho kubungwabungwa no gutezwa imbere. Mu karere ka Kayonza, abakozi b’iyo minisiteri basuye ibibuga byo gukiniraho, inzibutso z’abazize Jenoside yakorewe Abatutsi mu 1994, n’ahantu nyaburanga hagaragara muri ako karere muri rusange.
Imbogamizi y’ibanze igaragara mu karere ka Kayonza kimwe n’ahandi mu gihugu, ngo ni iy’imyumvire mike ya bamwe mu bayobozi badaha siporo agaciro nk’uko Uwamabaza abivuga.
Agira ati “Nk’aha hari ibibuga byinshi, hari urubyiruko, ariko usanga harabuze ikintu cyo gukangura urubyiruko no kurugaragariza ko urushyigikiye mu bijyanye na siporo”
Muri gahunda za minisiteri y’umuco na siporo ngo hazabho gushishikariza abayobozi kuyiteza imbere ku buryo yajya yitabirwa n’abantu benshi bashoboka uhereye ku rwego rw’umudugudu. Ibyo ngo bizatuma hagaragara abana bafite impano yo gukina by’umwihariko, bityo bitabweho bazavemo abanyamwuga ba siporo mu gihe kiri imbere.
Iyo minisiteri kandi inafite gahunda yo kubungabunga ahantu nyaburanga kugira ngo hagire agaciro, n’aho bishoboka habyazwe inyungu. Ibyo ngo bizanajyana kandi na gahunda yo kwita ku nzibutso z’Abatutsi bazize Jenoside yo mu 1994, ku buryo izangiritse zazasanwa, aho bikenewe kubaka izindi zikubakwa.


text:
Amateka
Hari mu mwaka wa 1992,mu mutambagiro w’umunsi mukuru w’Isakaramentu Ritagatifu.Uwo munsi,hari abarwayi bakiriye mu isengesho ryo gusabira abarwayi ryabereye mu kigo nderabuzima cya Ruhango aho bari bategura isengesho ryo gusabira abarwayi mu rwego rwa paruwasi.Nyuma y’ibyo,abari mu muryango wa  > bafatanije n’abamamazabutumwa mu gikorwa cyo kwigisha Ivanjili na Padiri Stanislas Urbaniak wo mu muryango w’Abapalotini wari padiri mukuru w’iyo paruwasi. Ibyo byatumye haboneka abantu benshi bagarukiye Imana,kandi abakristu benshi bagaragaza icyifuzo cyo kugira ababunganira kugirango bashobore gushing imizi mu kwemera.Uko kugarukira Imana kwagiye gutuma haboneka n’abantu bagiye bakira kuri roho,bakabohoka ku ngoyi bari baraboshywe na shitani,biyunga n’Imana na bagenzi babo,abandi bakira uburwayi bw’umubiri n’ubwo ku mutima. Hanyuma abagize iryo tsinda biyemeje kujya bunganira,buri wa kane w’icyumweru abaza mu isengesho bashaka gukira uburwayi bunyuranye.Kandi buri cyumweru cya mbere cy’ukwezi kigirwa umunsi w’isengesho ryo gusabira abarwayi no gusabira ibindi bibazo binyuranye. Ibi byatumye Ruhango yamamara,bituma havuka n’igitekerezo cyo kuhubaka ahantu abantu bajya bahurira n’Imana kandi bakiyunga nayo.Ku bw’ingabire y’Imana icyo gitekerezo cyaje gushirwa mu bikorwa,aho hantu bahita >.Ku italiki ya 6 Ukuboza 1998 ni bwo Musenyeri Anasitazi Mutabazi,wari umushumba wa Diyosezi ya kabgayi,yahaye umugisha urwo rugo,atanga n’uruhushya rwo gushengerera Isakaramentu Ritagatifu igihe cyose(amanywa n’ijoro)muri shapely y’urwo rugo.
- 7849 reads


text:
Gatsibo: Umuco wo kuzigama bamaze kuwugira uwabo
Abatuye akarere ka Gatsibo bamenye akamaro ko gukorana n’ibigo by’imali
Mu gihe abaturage bo mu Karere ka Gatsibo bakomeje urugamba rwo kwikura mu bukene, barasabwa gukomeza kurushaho kwimakaza umuco wo kuzigama kugira ngo babashe kwiteza imbere bahanga umurimo.
Umuyobozi w’Akarere wungirije ushinzwe ubukungu, Habarurema Isaie, ubwo twaganiraga yadutangarije ko umuco wo kwizigamira abaturage ba Gatsibo bamaze kuwitabira ku kigero gishimishije.
Habarurema yagize ati : “Mu gihe ababarizwa mu kiciro cya mbere, mu nkunga bagenerwa igera ku mafaranga y’u Rwanda 20,000 buri kwezi, habayeho umuco wo kuzigama 10,000 frw, akazifashishwa mu kwiteza imbere, muri gahunda yo guhanga imishinga ibyara inyungu”.
Habarurema akomeza avuga ko byaba byiza aho kuzakomeza gutega ak’imuhana, kugeza ubu ngo hakaba hari gahunda yo guhindura imyumvire, aho kwigisha umuntu kurya ifi akaba yabasha kuyirobera, ngo abaturage ntibagomba kwirara kuko bigiye guhinduka, aho gufasha abantu muri ako kanya bakazajya bafashwa kuzifasha mu gihe kiri imbere.
Mu mbogamizi zikunze kwigaragaza muri aka Karere, ni bamwe mu baturage batarabasha kumva ko batazahora basindagizwa, ariko ubuyobozi buratangaza ko uko iminsi itambuka bazagenda bahindura imyumvire.


text:
Abaturage bagera kuri 20 bo mu murenge wa Karengera, mu karere ka Nyamasheke bubatse ivuriro ry’ingoboka(poste de santé), bavuga ko bamaze imyaka 3 bishyuza ayo bakoreye, kugeza ubu bakaba batarishyurwa.
Bamwe mu bakoze imirimo y’ubufundi n’ubuyede ubwo hubakwaga iri vuriro, bavuga ko bigomwe umwanya wabo n’imbaraga bizeye kuzahembwa, ariko ngo bategereje ko bishyurwa amaso ahera mu kirere.
Hari bamwe muri bo bavuga ko bugarijwe n’ibibazo bitandukanye, kuko bagiye bafata amadeni hirya no hino bizeye inyishyu ku mafaranga bakoreraga, none ababagurije ubu babafata nk’abambuzi.
Nk’uko bivugwa na rwiyemezamirimo Habimana Mathias wubatse iri vuriro, ngo nyuma yo kuryubaka bagombaga kwishyurwa n’umurenge, ariko ntiwigeze umwishyura.
Habimana asaba ubuyobozi bw’umurenge kwishyura aba baturage kuko bakomeza kumwijundika bavuga ko ari we wabambuye, nyamara amakosa afitwe n’umurenge.
Aganira n’Imvaho Nshya yagize ati:“Ntitwigeze duhembwa pe, imyaka igiye kuba 4! Nakoresheje abantu bagera kuri 20 na n’ubu nta faranga na rimwe babonye, byanteranije na bo bagira ngo narahembwe ndayabima.
Ari bo ari n’abana babo ntawe ncaho ngo ansuhuze, nabaye umwanzi wabo kandi nanjye nta kintu nabonye, bavuga ko ari njye bazi wabakoresheje, ngo natumye abana babo batiga, kandi nanjye byanshyize mu bukene cyane kuko n’iyo bayampa nkishyura asigaye nkayagura inka, ubu iba yarabyaye mfite n’ifumbire, ariko ibyo byose narumiwe.”
Uyu rwiyemezamirimo yakomeje avuga ko icyo ashaka ari uko yakwishyurwa, nawe akishyura abo yakoresheje niba umurenge udashoboye kubihembera.
Umunyamabanga Nshingwabikorwa w’uyu murenge Mutuyimana Gabriel avuga ko kutishyurwa kw’aba baturage byatewe n’uko imisanzu abaturage bari bakusanjije ngo bubake iyi ‘poste de santé’ yabaye mike, kuko bari biyemeje amafaranga miliyoni eshatu bagatanga ibihumbi 900 gusa.
Nyuma hahise haza na gahunda yo kubaka amashuri aho aba baturage bamaze kwiyuzuriza ibyuma 9 bakanikorera umwe mu mihanda yabahozaga mu bwigunge, ibyo bose ngo bikaba bitari gutuma n’aya mafaranga bayabona.”
Yakomeje agira ati:“Turumva iki kibazo cy’aba baturage kiri mu bituremereye tugomba gukemura, tukaba tugiye guhangana na cyo bakarenganurwa, icyo tubasaba kikaba ari ukwihangana gusa.”
Ikibazo cy’abaturage bakora barangiza ntibahembwe si gishya muri aka karere, abaturage bakaba bakomeje gusaba abayobozi babo ko bajya babakemurira ibibazo nk’ibi, kuko gukora umuntu yarangiza akajya yirirwa ku murenge yishyuza birushaho kumutera ubukene kandi yaragiye gukora ashaka kwikenura
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
sam.
05
févr.
2011
ISOMO RYA MBERE
Isomo ryo mu gitabo cy’Umuhanuzi Izayi (Iz 58, 7-10)
Igisibo gishimisha Uhoraho ni iki ngiki :7ni ugusangira umugati wawe n’umushonji, ugacumbikira abakene batagira aho bikinga, wabona uwambaye ubusa ukamwambika, ntiwirengagize umuvandimwe wawe!
8Bityo urumuri rwawe ruzarase nk’ umuseke weya, n’igikomere cyawe kizasubirane bwangu. Ubutabera buzakugenda imbere, n’ikuzo ry’Uhoraho rigumane nawe. 9Bityo uzatakambe maze Uhoraho agusubize, nuhamagara avuge ati «Ndi hano.» Niba iwawe uhaciye akarengane n’amagambo mabi, 10ugaharira umushonji igaburo ryawe bwite kandi ugahembura uwazahaye, urumuri rwawe ruzarasira mu mwijima, ijoro ry’urwijiji rihinduke amanywa y’ihangu.
ZABURI (Zab 112 (111), 1a.4, 5a.6, 7-8a, 9
Inyik/ Mu mwijima w’iyi si,
intungane yaka nk’urumuri.
Hahirwa umuntu utinya Uhoraho,
mu gihe cy’umwijima yaka nk’urumuri,
rumurikira abantu b’intagorama.
Koko impuhwe, ineza n’ubutungane ni byo bimuranga.
Hahirwa umuntu ugira impuhwe kandi akaguriza abandi,
nta bwo azigera ahungabana bibaho,
azasiga urwibutso rudasibangana.
Ntakangaranywa n’ibihuha bibi,
akomeza umutima akiringira Uhoraho,
umutima we uhora mu gitereko ntagire icyo yikanga.
Agira ubuntu agaha abakene ataziganya ;
ubutungane bwe bugahoraho iteka,
akagendana ishema n’ubwemarare.
ISOMO RYA KABIRI
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 2, 1-5)
Bavandimwe, 1igihe niyiziye ubwanjye iwanyu kwamamaza amabanga y’Imana, sinakoresheje amagambo y’akarimi keza cyangwa y’ubwenge. 2Koko rero nta kindi kindi nashatse kwibandaho usibye kubamenyesha Yezu Kristu, kandi Yezu Kristu wabambwe ku musaraba. 3Igihe nari kumwe namwe nari mfite intege nke, ntinya kandi ndagadwa, 4kandi amagambo nakoresheje mbamamazamo Inkuru Nziza nta ho yari ahuriye n’iby’ubwenge buhanitse, ahubwo yabemeje ku bw’ububasha bwa Roho w’Imana. 5Bityo ukwemera kwanyu kukaba kudashingiye ku bwenge bw’abantu, ahubwo ku bubasha bw’Imana.
IBANGONDIRIMBO RIBANZIRIZA IVANJILI (Yh 8, 12)
Alleluya Alleluya.
Yezu Kristu, wowe Rumuri rw’isi,
ugukurikira ntazagenda mu mwijima,
ahubwo azatunga urumuri rw’ubugingo.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 5, 13-16)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 13«Muri umunyu w’isi. Ariko se umunyu wakayutse, bawusubirishamo iki uburyohe? Nta kandi kamaro kawo kereka kujugunywa hanze, ugakandagirwa n’abantu. 14Muri urumuri rw’isi. Ikigo cyubatse mu mpinga y’umusozi nticyihishira. 15Kandi nta we ucana itara ngo aryubikeho icyibo, ahubwo arishyira ku gitereko cyaryo aho rimurikira abari mu nzu bose. 16Urumuri rwanyu niruboneshereze rutyo abantu kugira ngo barebe ibyiza mukora, bakurizeho gusingiza So uri mu ijuru.»


text:
ven.
18
nov.
2011
Yavukiye i Lima mu gihugu cya Peru, Se yarwaniraga ku ifarasi akaba akomoka muri Espanye, naho nyina yari umwirabura w’umuhinde wa Panama.
Martini yiyumvisemo ijwi rya Nyagasani rimuhamagara mu mutima we. Ni ko guhaguruka, yinjira mu muryango w’Abadominikani i Lima. Hari mu mwaka wa 1603. Kuva yinjira aba indakemwa muri bagenzi be, akomeza kujya akora n’imirimo y’ubuvuzi nk’uko yari abisaganywe. Yakundaga abarwayi , akabitaho ndetse bamwe akanabasanga iwabo. Ntiyitaga kubuvuzi bw’abantu gusa ahubwo yavuraga n’amatungo. Ibiremwa byose yabibonagamo ishusho ry’Imana. Isengesho kandi ni ryo ryari intwaro ye ya buri munsi dore ko yasinziraga gake gashoboka kubera ko yabaga arimo gusenga ndetse arimo no gushengerera. Mu mibereho ye, Martini yabereye benshi urugero rw’umukristu ugororokeye Imana by’ukuri, haba mu bikorwa bye cyangwa mu myifatire ye. Yitabye Imana mu 1639.
Huberti akomoka mu gihugu cy’Ububiligi , akaba ari umwe mu batagatifu bazwi kandi bakundwa cyane muri icyo gihugu.
Nyuma y’urupfu rw’umugore we, ari bwo yiyeguriye Imana nk’uko byari bikunze kuboneka kuri benshi bo muri icyo gihe.Yagiye i Roma gusenga, Papa amubonye ashima cyane imyifatire ye n’ubutwari bw’umukristu utajegajega. Nuko amutorera kuyobora Diyosezi ya Mayesitirici mu Bubiligi, asimbura Musenyeri Lamberti wari umaze kwitaba Imana yishwe n’abanzi ba Kiliziya.
Kuva ubwo Huberti yihatira cyane kwamamaza Ivanjiri muri rubanda, ahindura benshi maze bayoboka inzira y’ubukristu. Mu mwaka wa 715, yubakishije Kiliziya nini i Liyeje nyuma aba ari na yo bongera gushyinguramo umurambo wa Mutagatifu Lamberti. Huberti ageze mu zabukuru yakunze kugira ingorane kubera amagara ye, nyamara byose akabitura Nyagasani.Yitabye Imana mu mwaka wa 727.


text:
Umuvugizi wa ADEPR yasabye abapasiteri bashya muri Paruwasi ya ADEPR-Nyanza(Kicukiro) kurangwa n’ubunyangamugayo
Umuvugizi wa ADEPR Rev Pastor Sibomana Jean yasabye abapasiteri bahawe inshingano nshya kuzarangwa n’ubunyangamugayo, bakaba intangarugero mu mirimo mishya bahawe. Uyu mushumba yibukije abasengewe ko izi nshingano atari umwanya wo kwikorera ibyo bishakiye ahubwo ari undi mutwaro bongererewe mu murimo w’Imana ngo batange umusanzu wabo mu kubaka itorero, ababwira ko bakwiye kwitwararika kuko Imana izababaza ibyawo.
Ibi Rev Past Sibomana yabisabye aba bashumba bashya mu muhango wo kubimika wabereye ku kicaro cya Paruwasi ya ADEPR-Nyanza (Kicukiro), kuri uyu wa gatandatu tariki 4 Kamena 2016.
Abahawe inshingano z’ubupasiteri uko ari batandatu
Yifashishije ijambo ry’Imana, Sibomana yibukije aba bahawe inshingano nshya ko bakwiriye kwirinda muri byose, bakaba ibyitegererezo byiza imbere y’abo bagiye kuyobora. Mu butumwa bwe yongeye kugaruka ku byo yise imva eshatu benshi mu bakozi b’Imana bakomeje kugwamo bikabakururira umugayo mu murimo w’Imana, bidasize no gusebya itorero muri rusange.
Muri ibyo yavuze icyubahiro, aho yibukikije abasengewe ko uyu atari umwanya w’icyubahiro nk’uko bamwe bakunze kubitekereza ahubwo ari ugukorera abandi, ikindi ngo ni ubusambanyi kimwe n’amafaranga byose bikomeje kwambika isura mbi bamwe mu bakozi b’Imana kubera kutirinda ngo babe inyangamugayo.
Korari Besaleli ya ADEPR-Murambi iririmba mu mahango wo kwimika abapasiteri
Abapasiteri bashya basengewe muri Paruwasi ya ADEPR-Nyanza ni Pasiteri Rugwiza Stanslas, Sekamana André, Ngendahayo Cyriaque, Eugene Rutagarama na Bwate David ubusanzwe wayoboraga Korari yitwa Gibeyoni y’i Murambi. Kuri aba ariko hiyongeraho uwitwa Dominique wo muri Paruwasi ya ADEPR-Gatenga nawe wasengewe hamwe na bagenzi be bo muri Nyanza (Kicukiro).
Umushumba wa EPMR nawe yari yitabiriye uyu muhango


text:
Urufatiro rw’umuryango wa Gikristu
By’umwihariko, umuryango w’Abakristo ugomba kuba wubatswe k’Uwiteka. Zaburi 127 : 1 hagira hati « Uwiteka iyo atari we wubaka inzu, abayubaka baba baruhira ubusa.»
Umuryango : Urufatiro rw’ibanze (Itangiriro 2 : 18-24)
Urufatiro rw’ibanze Imana yashyizeho ni umuryango, izindi mfatiro zose mu mateka ya muntu zaje zubakiye ku muryango. Ni yo mpamvu umuryango ufata umwanya wa mbere. Ipfundo ry’umuryango riboneka mu kuremwa. Itangiriro 1 : 26 hagira hati: « Tureme umuntu ase natwe … »
Muri uku kuremwa, dushobora guhita twiyumvisha uburyo Adamu yari afite irungu ubwo yari amaze kuremwa wenyine (Itangiriro 2 :18). Imana irema umuntu yamuhaye umutima wo kubana n’abandi, ni yo mpamvu yari akwiriye uwo babana. Imana yashubije ikibazo Adamu yari afite imuremera Eva. Ni ukuvuga, Imana yaremye Eva kugira ngo yuzuze Adamu. Ni yo mpamvu yagombaga kumufasha no kumwuzuza.
Dore iby’umuryango wa gikristu wubatseho:
1. Urukundo
Tito 2 :4-8 « … kugira ngo batoze abagore bato gukunda abagabo babo n’abana babo … »
2. Gushyira hamwe
Matayo 19 :4-6 « … Bituma batakiri babiri, ahubwo babaye umubiri umwe …»
Isano Adamu yari afitanye na Eva ryaragaragaraga, kuko ijambo ry’Imana ruvuga riti: « Kandi uwo mugabo n’umugore we bombi bari bambaye ubusa, ntibakorwe n’isoni » Itang. 2 :25. Iyo ababiri bashakanye mu buryo bwa gikristu umwe afata mugenzi we nk’impano y’Imana, imibanire yabo ntishobora kubakoza isoni cyangwa kubacira urubanza na rimwe.
3. Amahoro
Abefeso 6 :1-4 « Bana, mujye mwumvira ababyeyi banyu mu Mwami Wacu , kuko ari byo bibakwiriye.… Namwe ba se ntimugasharirire abana banyu ahubwo mubarere mubahana mubigisha iby’Umwami wacu. »
4. Impanuro
Imigani 22 : 6 « Menyereza umwana inzira akwiriye kunyuramo, azarinda asaza aratayivamo. »
Ijambo « kwigisha » rishatse gusobanura “ gutangirira kuri zeru wigisha imyitwarire.” Igiti kigororwa kikiri gito. Ni iby’igiciro ko abana batangira gutozwa ibijyanye n’umubiri, ibya gikristu, ndetse n’imyumvire bakiri bato.
5. Inyigisho
Gutegeka kwa kabiri 6 : 1-7 « … Ujye ugira umwete wo kuyigisha abana bawe, ujye uyavuga wicaye mu nzu yawe, n’uko ugenda mu nzira, n’uko uryamye n’uko ubyutse ...»
Abana bakuriye mu muryango usenga kandi wiga Bibiliya ku buryo buhoraho, bafata imirongo ya Bibiliya mu mutwe, nta kabuza ko bazakura mu mwuka mu buryo butangaje.
6. Guhimbaza Imana
Guhimbaza Imana ni ngombwa mu muryango wa gikristu. Ushaka kumenya ko umuryango runaka ari uw’abakristu, warebera k’uburyo ubayeho mu buryo bw’umwuka. Ibyakozwe n’intumwa 10 : 1-4 « Yari umuntu wubahana Imana n’abo mu rugo rwe bose... »
Gusenga: gusenga ni kimwe mu bigize guhimbaza Imana.
ishyizwe mu kinyarwanda na Simeon Ngezahayo


text:
Nibazane ibitekerezo, nanjye nzane ibyanjye, twubake injyana - Mico Prosper
Umuririmbyi akaba n’utunganya indirimbo Mico Prosper arasaba abaririmbyi b’injyana ya Afro-beat kwishyira hamwe, bakajya bungurana ibitekerezo ku buryo barushaho gukora ibihangano bishobora guhangana n’izindi njyana ku isoko rya muzika.
Kuri Mico, injyana ya Afro-beat ifite umwihariko kandi igaragaramo ubuhanga ariko abayikora ntibarabasha kuyigeza ku rwego ishobora guhangana n’izindi njyana zamaze kubaka izina ku isi nka RnB, Rock’n’Roll, Hip Hop n’izindi.
Mico yagize ati:”Abahanzi bakora afro (...)
Umuririmbyi akaba n’utunganya indirimbo Mico Prosper arasaba abaririmbyi b’injyana ya Afro-beat kwishyira hamwe, bakajya bungurana ibitekerezo ku buryo barushaho gukora ibihangano bishobora guhangana n’izindi njyana ku isoko rya muzika.
Kuri Mico, injyana ya Afro-beat ifite umwihariko kandi igaragaramo ubuhanga ariko abayikora ntibarabasha kuyigeza ku rwego ishobora guhangana n’izindi njyana zamaze kubaka izina ku isi nka RnB, Rock’n’Roll, Hip Hop n’izindi.
Mico yagize ati:”Abahanzi bakora afro beat bumve ko bishoboka, namaze gusobanukirwa ko ari umwihariko w’Abanyafurika ariko n’abazungu bashobora gukenera”.
Akomeza avuga ko n’ubwo Afro-beat isa n’ifite izindi njyana zisa ifite umwihariko wayo ushobora gutuma nayo yahangana ku isoko, gusa asaba abahanzi gushyiramo umurego mu guhanga indirimbo zirimo ubuhanga kandi bakagerageza kubikora nk’ababigize umwuga.
Yagize ati:”Ndimo kugerageza kubahuza kugira ngo turusheho kugira ubumwe, nibiba ngobwa umwe muri twe ugiye gukora indirimbo akaba yajya asaba ibitekerezo bagenzi be”.
Asaba abahanzi bagenzi be bakora Afro-beat kudakomeza gukora nk’abarangamiye isoko ryo mu Rwanda gusa, ahubwo bakareba kure kugira ngo babashe kugira injyana yabo mpuzamahanga, ishore imizi mu mpande zose z’isi.
Yakomeje agira ati:”Bivuga ngo ninegera Mico ashobora kujyanira ibitekerezo, tugomba gushyira hamwe tugatahiriza umugozi umwe kuko intego ari imwe, bazane ibitekerezo byabo nanjye nzane ibyanjye twubake injyana”.
Mico Prosper atangaza ko kuba muri iki gihe arimo kugenda akorana n’abahanzi batandukanye ari muri urwo rwo kurushaho guhuza abahanzi no kwagura imbibi z’injyana ya Afro-beat, iheruka ni iyo yakoranye n’umuhanzikazi Knowless.
Kuri Mico icyizere ni cyose ko iyi njyana yakwaguka mu mpande zose z’isi kuko n’abazungu barimo kugenda barushaho kuyikunda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Imibare itangazwa n’akarere ka Muhanga, yerekana ko ingo zirenga ibihumbi bine mu mirenge itandukanye y’aka karere zituye mu manegeka, ubuyobozi bw’Intara y’Amajyepfo bukaba busaba ko hakorwa ibishoboka byose zigatuzwa neza.
Mu cyumweru gishize ndetse no mu kwezi kwa Mata, hagaragaye imvura nyinshi yateje inkangu n’imyuzure igahitana umubare munini w’abaturage mu turere dutandukanye tw’igihugu, harimo n’abaturage bo muri aka karere ka Muhanga.
Mu mirenge yibasiriwe cyane n’inkangu ndetse igateza impungenge abatuye mu manegeka, harimo uwa Nyabinoni, Rongi, na Mushishiro, kuko ahanini irangwa n’imisozi ihanamye.
Mu kiganiro ImvahoNshya yagiranye n’umukozi mu karere ka Muhanga, ushinzwe imihanda Manirafasha Moses, yatangaje ko muri aka karere hari imiryango irenga ibihumbi bine ituye mu manegeka, ari nayo mpamvu usanga iyo ibiza bije bibangiriza ndetse rimwe na rimwe bigatwara ubuzima bw’abantu, bidasize amatungo, imirima n’ibindi bikorwa remezo.
Manirafasha yakomeje avuga ko iyi mibare ari yo mu mwaka wa 2014 kuko nta rindi barura bari bakora kugira ngo hamenyekane umubare nyawo w’abantu batuye mu manegeka, gusa uko biri kose bariyongereye kuko umubare w’abakenera gutura wazamutse cyane.
Baziruwiha Marcel, wagizweho ingaruka n’ibiza agapfusha abana be bane, ndetse n’amatungo, avuga ko mu gihe cy’imvura yumvaga afite impungenge ko izamusenyera, ariko akavuga ko uko imyaka yagiye ihita indi igataha yageze aho akumva arabimenyereye, kugeza ubwo yatunguwe Ibiza bikamuhekura.
Yagize ati:“Ndagira inama bagenzi banjye batakozweho n’ibiza ariko bagituye mu manegeka, kwihutira kuhava bakajya gutura ahandi babona ko hari umutekano.»
Munyantwali Alphonse, Guverineri w’Intara y’Amajyepfo wari wazinduwe n’igikorwa cyo gusura abagizweho ingaruka n’ibiza, yavuze ko abenshi mu baturage batuye amanegeka usanga baherereye mu mirenge ya Nyabinoni, na Rongi, imirenge avuga ko ifite imisozi ihanamye cyane.
Yagaragaje ko hari ibibanza bidatuwe kandi byiza aba baturage bagomba gutuzwamo bihereye mu mudugudu wa Muyebe.
Yagize ati:«Twaje gufata mu mugongo abakozweho n’ibiza, ari nako tubasaba ko bimuka bagatura ahantu heza.»
Abantu umunani bo mu murenge wa Nyabinoni, Rongi, na Mushishiro nibo inkangu iherutse guhitana, uretse aba, hari imiryango 113 igizwe n’abantu magana atanu itari yabona aho ituzwa kuko aho yari ituye hangijwe n’ibiza.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Tariki ya 8 Werurwe buri mwaka isi yose yizihiza umunsi mpuzamahanga wahariwe umugore.
Ubusanzwe, ku itariki ya 8 Werurwe ku masitadi yo hirya no hino mu Rwanda haberaga ibirori bijyanye n’umunsi mpuzamahanga w’abagore. Abari n’abategarugori babaga babukereye, bambariye umunsi wabagenewe inshuro imwe mu mwaka. Mu karasisi bakoraga babaga bitwaje ibyapa bigaragaza ibyo abari n’abategarugori batandukanye bo mu Rwanda bakora. Abagabo na bo ntibasigaraga inyuma m’ukuza gutera ingabo mu bitugu bashiki babo.
Nyamara kuri iyi tariki ya 8 Werurwe 2006, nta birori bijyanye n’umunsi w’umugore byateguwe mu Rwanda. Ikiruhuko cyari kimenyerewe na cyo ntacyatanzwe. Kuwizihiza byabereye aho abantu bakorera, bafata isaha imwe.
Minisitiri w’’uburinganire n’iterambere ry’umuryango yavuze ko impamvu yatumye mu Rwanda batizihiza umunsi w’abagore uko bisanzwe ari ukubera uturere tumwe two mu majyepfo n’utwo iburasirazuba twugarijwe n’inzara ; amafaranga yari gukoreshwa ku munsi w’abagore ngo yahariwe kugura ibiribwa byo gusura imiryango ishonje.
Abari n’abategarugori twaganiriye badutangarije ko nta cyo bitwaye kuba batizihije umunsi wabo uko bisanzwe ; igikorwa bawusimbuje ngo ni ingirakamaro.


text:
Rwanda | Ruhango: Sacco Ingenzi Byimana yabonye impano z imashini 2 zibara amafaranga
Nemeye perezida wa Sacco Ingenzi Byimana yakira impano Banki y’abanyakenya yitwa KCB yashyikirije Sacco y’umurenge wa Byimana impano y’imashini 2 zifashishwa mu kubara amafaranga tariki ya 30/03/2012. Ubwo yabashyikirizaga iyi mpano umukozi wa KCB ushinzwe guhuza ibindi bigo by’imari na KCB Hasani, yavuze ko ubu ari uburyo bwa KCB yiyemeje bwo kwegerana n’andi ma banki, ngo kuko KCB ntiyashobora kwigeza kubyo ishaka idafatanyije... Read More


text:
- umubavu.com
- ikinyarwanda
- english
- french
-
Abagore b’ingeri zose (abakiri bato, amajigija ndetse n’abakecuru) bafite ubuzima buciriritse bo mu karere ka Rubavu babeshejweho no gukora akazi k’ingufu karimo kwikorera ibicuruzwa babijyana ku isoko ku buryo badatinya no kwikorera imizigo ibaruta.
Kubera ari bwo buzima bamenyereye, usanga n’umukecuru yikorera umuzigo bamwe mu basore b’i Kigali cyangwa se ahandi mu Rwanda batahangara kwikorera, ariko byose ngo ni ukugira ngo bashake ibibatunga banateganyiriza ejo hazaza h’imiryango yabo.
Mukansekanabo Regine, ni umugore uri hagati y’imyaka 32 na 35, atuye mu murenge wa Gisenyi. Ubwo twahuraga mu minsi ishize yikoreye umuzigo ukomatanyije urimo intebo nini zihunikwamo imyaka zigera kuri 4, ameza 4 ndetse n’udutebe 5 (udutaburete) dusodetse mu meza yerekezaga muri Repubulika iharanira Demokarasi ya Congo mu masaha ayinga saa tatu z’amanywa ajyanyeyo ibi bicuruzwa kugira ngo abone amafaranga yo gukemura ibibazo byo mu rugo harimo n’amafunguro.
- no_mu_masoko_usanga_abenshi_bafashe_iyambere_ari_abagore_aha_ni_mu_isoko_ryitwa_mbugangari_riri_mu_murenge_wa_gisenyi_mu_karere_ka_rubavu_uyu_mudamu_yerekezaga_muri_congo_yikoreye_imizigo_imuruta
Mu mpamvu zituma abagore bo muri aka karere bikorera cyane, Mukansekanabo avuga ko batikoreye imizigo ntakindi babona bakora kuko ari bwo buzima bamenyereye.
Ati ” Twebwe ntabwo turera amaboko cyangwa ingufu, tugomba kubikora kuko ari bwo buzima tumenyereye kandi nta kindi twabona cyo gukora,”
Mukansekanabo avuga ko mu buzima busanzwe nta kibazo cy’imvune agira kubera uku kwikorera ibiremereye.
Kabagwira Geneviève we ni umubyeyi ukuze wenda kuba asheshe akanguhe, ari hagati y’imyaka 40 na 50, akazi ke ka buri munsi ni ugucuruza ibirayi.
Uyu mukecuru akunze guheka umufuka w’ibirayi w’ibiro 60 awuziritse umugozi agaheka mu mugongo umugozi awufatishije ku gahanga.
Na we avugako atabona amafaranga y’ubwikorezi yo kwishyura igare ngo kuko asanga byamuhombya kandi aba akeneye inyungu ngo abone ubushobozi bwo gutunga umuryango.
Ati ” Ngiye mu by’amagare inyungu yava he ? Kwikorera twarabimenyereye kandi n’ibitari ibi mbibonye nabyikorera,”
Akarere ka Rubavu ni akarere gaturanye cyane n’umujyi wa Goma muri Repubulika iharanira Demokarasi ya Congo, akenshi umuco wo kwikorera ibintu byinshi usanga abaturage b’i Rubavu bawukomora muri iki gihugu.
Usibye kwikorera imizigo kandi, usanga kenshi abagore b’i Gisenyi bakunze kugira ishyaka n’umwete wo gukunda umurimo kurusha n’abagabo babo.
Akenshi usanga abagabo babo bari kuruhuka abagore na bo bagakoresha imbaraga ngo urugo rutere imbere.
Nikuze Francine utuye mu kagari ka Gitsimbi mu murenge wa Gisenyi, avugako atahitamo gusigana n’umugabo kujya gushaka ibyo gutunga umuryango cyangwa ngo atege amaboko ko hari icyo ahabwa gusa n’umugabo.
Ati ” Icyambere ni ukumva ko ngomba kurya nabigizemo uruhare kandi igishoro cyambere nuko mba ndi muzima naho ubundi kwikorera imizigo nta cyo bintwaye,”
Akarere ka Rubavu kubatse ku buso bwa km2 388,3 kakaba kari mu turere turimo kugerwamo n’ ibikorwa bishya by’iterambere nk’imihanda, amashanyarazi, n’ibindi. Gafite abaturage bagera ku 403662 bari ku bucucike bungana na 1069 kuri km2, abenshi muri bo batunzwe n’ubuhinzi, abandi batunzwe n’ubucuruzi ndetse n’imyuga iciriritse.
Elias Hakizimana
- Aragisha Inama:Yaransindishije antera inda none ncikiriza amashuri none nariyanze
- Gusambanya ihene, gusambana na se, gusambana na nyirabukwe, nibyo byaha byavuzwe mu nsengero muri 2016
- Kigali : Umugabo yakoze agashya yishyuza umugore we fagitire y’indaya yarongoye imbere y’umuryango we
- Umugabo yasambanyije akana ke k’imyaka 4 karapfa
- Hubatswe ubuvumo bugezweho bwo kwihishamo ku munsi w’imperuka ubwo isi izaba iri kurimbuka-REBA AMAFOTO MENSHI HANO
- Menya ibintu 11 abantu bahuriraho mu nzozi n’ ibisobanuro byazo
- Dr. Nyirinkwaya aramutse adusabye ko dukorana imibonano mpuza bitsina twabyemera tutitaye ko dufite abagabo
- Uburozi buravuza ubuhuha mu murenge wa Bumbogo, umwe amaze gupfa nyuma yo kuroga abantu 7 icyarimwe
- Ubuhamya,Yamaze imyaka 18 ihwa ry’ifi ryaramujombye mu kanwa, amara imyaka itanu yarabaye pararize
- Nyuma yo kuvuga ko kumurongora byatumye biteza imbere arasobanura uko byagenze
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Urubyiruko nk’imbaraga z’itorero ndetse n’igihugu, Satani na we aba arukeneye cyane kugira ngo arwigarurire,maze ejo hazaza harusheho kuba habi. Umwanzi ashobora kurutera aciye henshi cyane cyane ku mashuri aho ruba rwiga. Ijambo ry’Imana ryo rivuga ko kubaha Uwitaka ari bwo bwenge (Imigani 28:28).
Ku ruhande rwa Pastor James Gasana, urubyiruko rukwiye kwiga ariko kandi rukanasoma Bibiliya. “Urubyiruko nirwige ariko ruzi Imana, rwige rwe kwigana, kuko ikishe abantu ni ukwigana bagashaka kumera nk’uko isi imeze. Urubyiruko nirusome Ibyanditswe Byera.”
Pastor Gasana avuga ko urubyiruko rukwiye kubaha Imana bakurikije ibyanditswe, ngo n’uwaba ananiwe gusoma Bibiliya yose, asome byibura igitabo cy’Umubwiriza. “Basome Bibiliya, soma igitabo cy’Umubwiriza, niyo gusoma ibindi byaba bikunaniye.”
Pastor Gasana kandi agira urubyiruko inama yo kwirinda abarushukisha ubutunzi (Sugar mammy, sugar daddy), bakarushora mu byaha bitandukanye. Arugira kandi inama yo gusenga ubundi rugakora, ibindi byose rwifuza Imana yarubiha.
Uyu mukozi w’Imana asanga umuntu adakwiye kwangiza ejo he hazaza hejuru y’inyungu runaka yakorera nawe akazigezaho.


text:
Ese koko abanyabyaha batazihana bazasoreza urugendo rwabo he?
Iki ni ikibazo abantu benshi bashobora kwibaza. Icyakora nanone urujijo rwavuka kuri cyo rushobora gushingira akenshi ku kudasoma ijambo ry’Imana. Mu gutanga ibisubizo kuri iki kibazo, turifashe Bibiliya, kuko tuyemera nk’ijambo ry’Imana. Ese koko abanyabyaha bazarimbuka nk’uko bivugwa mu nyigisho nyinshi? Abanyabyaha koko bazajya mu muriro?
Turareba niba Bibiliya hari aho ivuga umuriro w’iteka, kuko hari abazi ko ubaho kuko gusa bawumvanye abavugabutumwa batandukanye, abandi babifata nk’iterabwoba, n’ibindi nk’ibyo. Ibi bituma bamwe bitwararika kuri byinshi atari uko gusa bakunda kuzajya mu ijuru ahubwo kuko batinya uyu muriro. Bamwe bubahiriza amategeko 10 ya Mose, abandi baziririza imihango y’amadini babarizwamo.
Ndakwibutsa ko Bibiliya ivuga yeruye ibijyanye n’uko umuntu yakwirinda kuzarimbuka, agategura ubuzima buri nyuma y’urupfu rusanzwe.
Bibiliya ivuga umuriro w’iteka cyangwa se gihenomu nk’ahantu hateye ubwoba, ho kwirindwa.‘’ “Azabwira n’abari ibumoso ati ‘Nimuve aho ndi mwa bivume mwe, mujye mu muriro w’iteka watunganirijwe Umwanzi n’abamarayika be’’ Matayo 24:41
‘’ intara ye iri mu kuboko kwe kandi azeza imbuga ye cyane, amasaka ye azayahunika mu kigega, ariko umurama wo azawucanisha umuriro utazima.” Matayo 3:12
Daniyeli ahanura, yaravuze ngo bamwe bazakangukira ubugingo buhoraho, abandi bazakangukira gukorwa n’isoni no gusuzugurwa iteka ryose. Daniyeli 12:2
Mariko we yandika yahavuze nk’ahantu hateye umubabaro utarigeze kubaho, yaravuze ngo ni ahantu urunyo rushya ntirupfe, umuriro ntuzime, yavugaga Gehinomu.’’ Mariko 9:46
Pawulo yandikira i Tesalonike avuga umunezero w’abubaha Imana, ariko akavuga n’umubabaro w’iteka abanze kumvira ubutumwa bwiza bw’Umwami Yesu bazabamo. 1 Abatesalonike 1:7-9
Tutabiciye ku ruhande, umuntu wese utemera ubutumwa bwiza ngo yizere Umwami Yesu, ahabwe ubugingo buhoraho, afite umugabane muri Gehinomu, uko niko kuri kw’ijambo ry’Imana. Uyu muriro ugenewe abanzi b’Imana, bigomeka kuri yo nk’uko satani n’abo yamanukanye byabagendekeye, niho bafite umugabane, kimwe n’undi wese udashaka kwizera Umwami Yesu.
Yohana wanditse ibyahishuwe we ngo yabonye abanze kumvira Imana bajugunywa mu muriro waka amazuku, bahora bababazwa iteka, Ibyahishuwe 20:10
Nshuti hatagamijwe kugutera ubwoba ibi ni bimwe mu byanditswe bihamya neza ko iherezo ry’abanyabwaha ari ribi. Aha ni ahantu ukwiye kwirinda, ukarwanya impamvu yose yatuma ujyayo.
Kuki hagomba kubaho umuriro w’iteka?
Ubusanzwe Imana ntisaza, ntihinduka ihoraho iteka, abayubashe yabageneye ubugingo bw’iteka bwo kuzabana nabo. Bivuze rero ko igihano cy’iteka ni nacyo gihagije.
Umuti warabonetse:
Bibiliya ivuga ko twese twakoze ibyaha ntitwashyikira ubwiza bw’Imana, twari tugenewe kuzarimbuka, ariko hashimwe Yesu witambitse akarudukiza. Ndakumenyesha ko nubwo Yesu yakoze ibi, usabzwa intambwe yo kubyizera. Umuntu agutekeye, akakwarurira, akagusigira akazi ko kurya gusa kandi aziko ubishoboye, uramutse wishwe n’inzara yabibazwa? Oya, waba wizize. Uko niko amaraso yamaze kumeneka, twarishyuriwe, ariko utinjiye mu iduka ngo ufate icyo wishyuriwe, wagumana ubusembwa bwawe.
Bibiliya iravuga ngo Imana yatanze Kristo kugira ngo umwizera atarimbuka, ahubwo ahabwe ubugingo buhoraho, Yohana 3:16.
Utamwizera ararimbuka, umwizera agahabwa ubugingo buhoraho.
None nshuti ugize umugisha wo gusoma ubu butumwa, niba warizeye Kristo, komera kandi ushikame ugume mu mwanya wawe, ukomeze icyo ufite, hari ingororano Imana yabikiye abayubaha. Niba kandi utaramwizera, hunga udapfa, ntabwo Yesu yatinze mu bo arindiriye nawe urimo. ‘’ Umwami Imana ntitinza isezerano ryayo, nk’uko bamwe batekereza yuko iritinza. Ahubwo itwihanganira idashaka ko hagira n’umwe urimbuka, ahubwo ishaka ko bose bihana.’’ 2 Petero 3:9
Imana iguhe umugisha, amen.


text:
Kuba FESPAD yarimuriwe muri Gashyantare bishingiye ku bucuruzi-RDB
Ikigo cy’igihugu cy’iterambere RDB kiratangaza ko Iserukiramuco Nyafurika ry’Imbyino FESPAD ryari risanzwe ribera mu Rwanda yabaga muri kanama mu bihe mu haba hari abantu benshi bari mu biruhuko (high season), noneho rigiye kujya riba muri Gashyantare, mu gihe kitari icy’ibiruhuko kugira ngo rikurure ba mukerarugendo barikunze.
Rica Rwigamba, Umuyobozi w’ishami ry’ubukerarugendo muri RDB, avuga ko ubusanzwe ibihe FESPAD yabaga muri Kanama byanze bikunze mu Rwanda habaga hari abantu baje mu (...)
Ikigo cy’igihugu cy’iterambere RDB kiratangaza ko Iserukiramuco Nyafurika ry’Imbyino FESPAD ryari risanzwe ribera mu Rwanda yabaga muri kanama mu bihe mu haba hari abantu benshi bari mu biruhuko (high season), noneho rigiye kujya riba muri Gashyantare, mu gihe kitari icy’ibiruhuko kugira ngo rikurure ba mukerarugendo barikunze.
Rica Rwigamba, Umuyobozi w’ishami ry’ubukerarugendo muri RDB, avuga ko ubusanzwe ibihe FESPAD yabaga muri Kanama byanze bikunze mu Rwanda habaga hari abantu baje mu biruhuko, ikitabirwa ariko ibyo bakoresha (consommation) ntibyiyongere cyane.
Rica avuga ko RDB igiye gukora uko ishoboye ku buryo no mu kwezi kwa Gashyantare u Rwanda rushobora kuzajya rwakira ba mukerarugendo benshi bazanwe no kureba FESPAD gusa, bikagira ingaruka nziza ku bukungu bw’igihugu mu kwinjiza amadovize.
Ibi ngo bizagaragaza urwego FESPAD igezeho, n’igikwiye gukorwa kugira ngo irusheho kuba mpuzamahanga.
Kugira ngo ibi bigerweho, ngo hatumiwe n’ibitangazamakuru mpuzamahanga kugira ngo bibashe gusakara ku Isi hose.
FESPAD ku nshuro ya munani izatangira tariki 23 Gashyantare kugeza tariki 2 Werurwe 2013.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Nyamasheke: Umuhanda mubi ni imbogamizi mu ishyirwa mu bikorwa ry’umushinga w’icyayi wa Gatare
Kuba umuhanda ujya ahazubakwa uruganda rw’icyayi rwa gatare udakoze niyo mpamvu kugeza ubu imirimo yo kubaka urwo ruganda itari gukorwa kuko ibikoresho bizakoreshwa mu iyubakwa ryarwo byabuze uko bigera More...
Nyamagabe: abimuwe muri Gishwati bagiye guhabwa indi mirima yo guhingamo
Umuyobozi w’akarere yakira ibibazo Ikibazo cy’abaturage bimuwe muri Gishwati bagatuzwa mu karere ka Nyamagabe kigiye gukemurwa. Aba baturage bari bahangayikijishijwe n’uko imirima yabo yatewe More...
Akarere ka Nyamasheke kahize kongera ibihingwa ngengabukungu
Mu mwaka 2011/2012, akarere ka Nyamasheke kiyemeje kongera ibihingwa ngengabukungu gatera ingemwe za kawa ndetse n’icyayi. Hagomba guterwa hegitare zigera kuri 280 za kawa ndetse na hegitari 500 z’icyayi. Raporo More...


text:
Uwahoze ari Minisitiri w’Umuco na Siporo, Joseph Habineza aravuga ko Abanyarwanda bamugajwe n’abitwa abaterankunga cyangwa abagiraneza bituma benshi batihangira imirimo ahubwo bategereje indonke ku mugiraneza wabafasha.
Ibi Amb Joe yabivuze nyuma yuko hashize iminsi havugwa ko amaze kugeza ku isoko ryo mu Rwanda amakaroni yahaye izina rya ‘pasta Joe’, akorwa n’uruganda rwo mu Misiri rwitwa ‘Antoniou’ zikaba zaratangiye gucururizwa mu Rwanda.
Kuri iki cyumweru mu kiganiro na City Radio nibwo yatangaje ko guhanga umurimo ari ukwiyemeza, ukemera kwirengera ingaruka zose aho yatanze urugero rwa Nigeria ituwe n’abaturage basaga miliyoni 80 ariko umwe mu bakire ba mbere bahari akaba acuruza ibipesu. Aha yashakaga kugaragaza ko bigusaba gutekereza cyane icyo abantu bakeneye kurusha ibindi.
Yavuze ko mu Rwanda usanga akenshi abantu bagera 100 baba bacuruza ibintu bimwe(Butiki) aho usanga umwe yigana undi nta gashya karimo, kandi mu bucuruzi utareba umuntu ngo uvuge ngo kuko byaciyemo nanjye byacamo.
Gusa yemeza ko ibyinshi bituruka ku bagiraneza n’abaterankunga bagiye bamenyereza abanyarwanda n’Abanyafurika aho avuga ko bamugaye.
Yagize ati “Bino bintu twita ngo ni abagiraneza,byaratumugaje abaterankunga baratumugaje, guhora urekereje ngo ntegereje ko umuntu ampa. Aho kugirango utegereze ko umuntu aguha wagurishije. Nigeze kuvuga ngo reba nka hano ushobora kujya muri iyi midugudu isigaye iriho abantu ukababwira ku rugo ku rundi ngo aho kujya mu isoko nzajya mbibazanira. Ugakodesha igare watangira wunguka ijana ukagenda wunguka buhoro buhoro.”
Habineza avuga ko iyo utangiye ubucuruzi ugenda wunguka buhoro buhoro ariko hakiri ikibazo cy’uko abantu bashaka gukira vuba cyane.
Yavuze ko ugiye nko mu midugudu iri kugenda yubakwa ukababwira ko uzajya ubibagereza mu rugo bitiriwe bajya ku isoko byatangira bikugora ariko ukazagenda wunguka menshi.Gusa avuga ko uko ugenda ukora ariko ugenda wunguka buhoro buhoro ariko hari ikibazo cyuko urubyiruko rushaka gukira vuba.
Ambasaderi Joseph Habineza yasimbujwe muri Minisiteri y’Umuco na Siporo muri Gashyantare 2015. Yasimbuwe na Julienne Uwacu wari usanzwe ari umudepite mu Inteko Ishinga Amategeko y’u Rwanda.
Habineza akaba yarakoze indi mirimo itandukanye irimo kuba kuva mu 1994-2000 yarakoze imirimo itandukanye muri Heineken.
Muri Nzeri 2004-Gashyantare 2011 yabaye Minisitiri wa Siporo n’Umuco, mu 2011- 2014 agirwa Ambasaderi w’u Rwanda muri Nigeria.
@Eric Birori


text:
Burera: JADF irategura imurikabikorwa mu kwezi kwa kamena
Abagize ihuriro ry’abafatanyabikorwa mu iterambere ry’akarere ka Burera (JADF Burera) batangaza ko bategura imurikabikorwa mu kwezi kwa 06/2013 mu rwego rwo kwereka abanyaburera bimwe mu bikorerwa muri ako karere.
Kamanzi Emmanuel, Perezida wa JADF Burera, avuga ko iryo murikabokorwa rizaba ribaye ku nshuro ya gatatu, rizabera muri santere ya Rusumo, iri mu murenge wa Butaro, mu karere ka Burera.
Akomeza avuga ko iryo murikabokorwa, rizamara iminsi ibiri, rizaba rifite intego yo gukangurira abashoramari, gushora imari mu karere ka Burera kugira ngo ubwiza nyaburanga buri muri ako karere ndetse n’ubuhinzi buharangwa, bizanire ubukungu abanyaburera.
Guteza imbere ishoramari mu karere ka Burera kandi biri mu byibanzwe ho mu mihigo JADF Burera yasinyanye n’umuyobozi w’akarere ka Burera, Sembagare Samuel, tariki ya 06/02/2013.
Akarere ka Burera gafite ahantu henshi nyaburanga harimo ibiyaga bya Burera na Ruhondo, imisozi itandukanye, igishanga cya Rugezi n’ibindi ariko abakerarugendo baza kubisura bakabura aho barara kuko nta Hoteli yubatse muri ako karere.
Abenshi mu baturage bo mu karere ka Burera batunzwe n’ubuhinzi, aho bahinga bagasagurira n’amasoko yo hirya no hino mu Rwanda ndetse no hanze yarwo. Ariko nta nganda zigaragara muri ako karere zitunganya ibikomoka kuri ubwo buhinzi.
Kamanzi avuga ko muri iyo mihigo igomba guhigurwa mu myaka itanu iri imbere, bahize kureshya abashoramari kubaka amahoteli mu karere ka Burera ndetse no kubaka inganda zitunganya ibikomoka ku buhinzi muri ako karere.
Imurikabikorwa rya JADF Burera ryabimburiye ayandi mu karere ka Burera ryabaye mu mwaka wa 2010. Ngo icyo gihe ariko abaturage ntibaryitabiriye mu buryo bushimishije kuko bari batararisobanukirwa.
Imurikabikorwa riheruka, ryabaye muri Gashyantare mu mwaka wa 2012. Icyo gihe ryabereye mu murenge wa Cyanika, aho abarutage baryitabiriye ari benshi.


text:
Kuri uyu wa Gatandatu tariki ya 15 Ukwakira 2016, ni bwo Umuyobozi wa RMC, Sheikh Hitimana Salim, yashyikirije Nzahayo Kasimu iyi modoka yo mu bwoko bwa Rava 4.
Kuva idini ya Islam yatangira gukorera mu Rwanda, ni bwo bwa mbere Umuyobozi w’Abamenyi baryo (Sheikh wa Majirisi ) ahawe imodoka yo gukoresha.
Ibi bamwe babifata nk’ikimenyetso cy’impiduka mu idini ya islam mu
Rwanda, ugereranyije n’uko mu minsi yashize aba-Sheikh bagaragazaga ko nta jambo bahabwa muri RMC.
Sheikh Hitimana Salim, yabwiye IGIHE ko iyi modoka izafasha uyu muyobozi kuzuza inshingano ze mu gihe gito.
Yagize ati “ Tuyimuhaye kugira ngo tugaragaze ko ibwirizabutumwa rikwiye gukorwa bijyanye n’igihe tugezemo, mu buryo bwihuse.”
Yakomeje avuga ko kuba uyu muyobozi yahawe imodoka bitavuze ko hari inshingano nshya yahawe ahubwo hagamijwe ko uru rwego rw’aba-sheikh rukora akazi karwo kandi rugatanga umusaruro mwiza.
Sheikh Nzahayo Kasimu we yavuze ko iyi modoka izamufasha byinshi birimo no kumenya ubutumwa butangirwa mu Ntara zitandukanye z’igihugu cyane cyane ko hari ubwatangwaga rwihishwa atabizi.
Yagize ati “ Iyi modoka izamfasha kuzuza inshingano nkora za buri munsi kandi vuba. Twakeneraga imodoka yo kutujyana mu bice bitandukanye tukayikodesha ku buryo byanadusabaga amafaranga menshi.”
Yakomeje avuga hari amakuru menshi yamenyaga ariko akabura uburyo bwo kuyakurikirana vuba, bitewe no kutagira imodoka ye bwite.
RMC iteganya ko uko ibonye ubushobozi, izagenda iha abandi bamenyi mu idini (aba-sheikh) imodoka n’ibindi bikoresho nkenerwa kugira ngo babashe kunoza akazi, kuko ari bamwe mu bafite inshingano zikomeye mu idini ya Islam.


text:
lun.
27
juin
2011
- Ku wa 10 Nyakanga 2011 Musenyeri Servilien NZAKAMWITA azaba yizihiza imyaka 40 amaze ari Umusaserdoti n'imyaka 15 amaze ari Umushumba wa Diyosezi ya Byumba. Padri Mario FALCONI, Padri Mukuru wa Muhura na we azaba yizihiza imyaka 40 amaze ari Umusaserdoti.
Kuri uwo munsi kandi abadiyakoni bakurikira bazahabwa ubusaserdoti:
1. Diyakoni KAYEMBA Mathias
2. Diyakoni SAFARI Viateur
3. Diyakoni TUMUHAYIMPUNDU Diogène
4. Diyakoni GAFARANGA Epaphrodite
Abafratri bakurikira bazahabwa Ubudiyakoni:
1. DUSENGUMUREMYI Emile
2. HAKIZIMANA Emile Bienvenu
3. HAVUGIMANA Cyprien
4. NGABONZIZA Noël
5. TWAGIRAYEZU Théophile
6. WETAASE Joseph
- Ku wa 11 Nyakanga 2011, Abakristu ba Diyosezi ya Byumba bazabishobora, bazakorana Urugendo Rutagatifu na Musenyeri i Kibeho, mu rwego rwo gukomeza gushyigikira Umushumba wa Diyosezi mu birori byo kwizihiza imyaka 40 y'ubusaserdoti n'imyaka 15 amaze ari Umwepiskopi.


text:
Wari uzi ko Imana igufiteho umugambi wihariye!
Hari ubwo byari byakubaho, ukumva ubuzima bwawe nta gaciro bufite? Ukumva ko uteri ukenewe muri iy’ isi? Ukumva byari kuba byiza iyo uba utaravutse? Washoboye gutekereza gutyo utaramenya Yesu nk’ umukiza wawe. Wari utaramenya ko wavutse kuko Imana yashakaga ko ubaho kuko yari ifite umugambi w’ ubugingo bwawe.
Bibiriya iduha ingero nyinshi z’abantu Imana yateguriye umugambi w’ ubuzima bataravuka. Imana yagize bene uwo mugambi ku buzima bwa Mose. Nyina yabonye uyu mugambi mu kwizera, nuko akora ku buryo umwana aticwa n’ abasirikare ba Egiputa (Abaheburayo 11:13). Imana kandi yagize umugambi ku buzima bwa Samusoni (Abacamanza 13:1-5) yawugize ku buzima bwa Yeramiya (Yeremiya 1:4-5) Ubwa Yohana umubatiza (Luka 1:5-17), hamwe n’ ubw’abandi.
Imana yabwiye Abrahamu ngo “Ubaza umugisha” Itangiriro 12:2; ari byo kuvuga ko azabera isi umugisha. Cyakora mu mateka tubona abantu babaye umuvumo aho kubera isi umugisha ariko abo ntitwabafata nk’ urugero rwiza rw’ ibyo Imana yateguriye abantu. Ahubwo Imana yifuza ko buri muntu yaba umugisha mu mibereho ye yo ku isi. Akenshi usanga kuri iy’ isi Atari ahantu heza ho kuba, kandi buri wese yagira uruhare mu gutuma irushaho kuba nziza.
Wenda rimwe na rimwe wigeze kumva umuntu avuga aya magambo ngo: “Mbega umuntu! Mbega ubuzima bubi!” Akenshi ibi bivurwa k’ umuntu ukwiye kubabarirwa kuko aba yasabitswe n’ ubusinzi, cyangwa uwasabitswe n’ ingeso runaka nuko akaza guhitanwa n’ urupfu rutunguranye. Ariko Imana ntiba yarateguriye uwo muntu bene ubwo buzima bubi. Imana ntishaka ko hagira numwe urimbuka; ahubwo ishaka ko bose bakizwa (Ezekiyeri 18:23, 1Timoteyo 2:4, 2Petero 3:9). Ikibazo ni uko abantu benshi bitiranya umugambi w’ Imana n’ ibyo abantu bakoresha ubuzima bwabo.
Umugambi Imana ifite ku buzima bwacu winjira mu rwego rwawo ruhebuje iyo twitabiriye umuhamagaro wayo nuko tukakira Yesu nk’ umukiza wacu. Ubwo nibwo Imana yongera kugarura ishusho yayo muri twe (2 Abakorinto 3:18; Abakolosayi 3:10) kandi nibwo Imana itangira gusohoza muri twe umugambi wihariye yatuzaniye muri iy’ isi.
Imana yahamagaye Aburahamu ngo abe inkomoko y’ ubwoko bwatoranyijwe (Itangiriro 12:1-2) na Mose ngo abe uwo kubohora ubwoko bwe(Kuva 3:1-10) na Yesaya kuba umuhanuzi (Yesaya 6:8-10), na Sauli kuba intumwa yahishuriwe (Ibyakozwe 26:15-18) Imana yampamagariye intego yihariye. Kandi nta gushidikanya ko na we yaguhamagaye.
Kubabazwa bigira umumaro ukomeye mu bizima bwacu bwo ku isi. Nk’ uko umubaji w’ amashusho aconga amabuye akoresheje inyundo n’ ipatasi kugeza ubwo abihaye ishusho yifuza ni ko Imana ikoresha imibabaro ngo itume ubuzima bwacu bumera nkuko umugambi wayo uri, reba ubuzima bwa Yosefu(Itangiriro 37:1-36; 39:1-29) na Pawulo(1 Abakorinto 11:23-28). Babaye abantu b’ Imana bakomeye, ariko ubuzima bwabo bwaranzwe n’ imibabaro. Yesu na we “yari umunyamibabaro wamenyereye intimba” yize kumvira kubwo imibabaro (Abaheburayo 5:8)
Ntutangare rero niba kugeza ubu imibereho yawe isa n’ ubuzima bwa Yesu yanyuzemo i Gologota. Nta gushidikanya ko Imana igutegura ngo igukoreshe nk’uko ibishaka. Nyuma ibyishimo uzagira bizarushaho kukwitura ibirenze umubabaro waciyemo. Imana irimo kugutegura (Abaroma 8:28).
Pastor Desire.


text:
Urubyiruko ntirukwiye kumva ko i Burayi ari ho heza kurusha iwacu
Ubutumwa burukangurira gukunda iwabo , urubyiruko ruhagarariye urundi mu Karere ka Huye rwabugejejweho mu nteko rusange bateraniyemo kuri uyu wa 20/6/2015.
Ubwo yaganirizaga urubyiruko, Cyrus Munyaburanga Nkusi, umunyamabanga mukuru wa Pan African Movement mu Rwanda, yababwiye ko urubyiruko rw’Abanyafurika muri rusange, ndetse n’urw’Abanyarwanda by’umwihariko, badakwiye kurarikira ibyo mu mahanga, ahubwo bagaharanira kwihesha agaciro ndetse no kugahesha igihugu cyabo.
Ahereye ku mateka ya Pan Africanisme, ni ukuvuga ubwiyunge abayobozi bamwe na bamwe b’ibihugu bya Afurika bagize baharanira ubumwe n’agaciro k’Abanyafurika, yagize ati “nk’urubyiruko, igihugu cyacu tugomba kukigira icyacu, tukishimira kuba abo turi bo, kandi tugaharanira ko ibituranga bidasibangana.â€
Yunzemo ati “abo tujya twumva baguye mu nyanja bashaka kujya i Burayi, baba barishye ubwato 1000 cy’amadorari kugira ngo bubambutse. Ayo madorari uyavunje mu manyarwanda ni menshi. Yatangira bizinesi (business) iwacu kandi hakabaho kwiteza imbere.â€
Yakomeje asobanura ko i Burayi abantu barwanira kujya atari ho heza kurusha muri Afurika ndetse no mu Rwanda, kuko akenshi abahirukira usanga batariho neza. Ati “hari abo nigeze kujya gusura nsanga barara mu kumba kangana urwara ari 14. Mu kuryama barasimburana, bamwe bakaryama amasaha 2, bakabyuka kugira ngo n’abandi baryame.â€
Atekereza rero ko aho gushidukira kujya mu bihugu by’i Burayi, urubyiruko rwibwira ko rugiye kuhashakira umukiro, ahubwo rukwiye kwicara rukishakamo ibisubizo, ari byo “kwigira aho gushidukira iby’ahandi.â€
Albert Busumbingabo, ukuriye inama y’igihugu y’urubyiruko mu Karere ka Huye, yunze mu rya Nkusi avuga ko ubwo bigaga hanze y’u Rwanda hari iminsi mikuru bagiyemo nk’abanyeshuri bagasanga nta munyafurika utiga uhari.
Impamvu ni uko ngo abanyafurika bagerayo bagakoreshwa imirimo ivunanye nko kwita ku isuku y’abasaza n’abakecuru, gukoropa, gusarura imyaka … Mu gihe abandi bidagadura rero, bo ngo baba bananiwe.
Busumbingabo kandi ati “urebye amafaranga abari mu bihugu byateye imbere bakorera aba ari menshi uyavunje mu manyarwanda, ariko na none ibyo bayifashishamo na byo biba bihenze. Ushobora gusanga umuntu abasha kubika ibihumbi 50 by’amanyarwanda ku kwezi, nyama ra ayo n’abakozi ba Leta mu Rwanda barayazigama.â€
Ngo abantu rero bakwiye gufunguka amaso, bakareka kwirukira mu mahanga.


text:
Imvo n’imvano y’umurimo w’ubudiyakoni n’ibyo bagombaga kuba bujuje/Ev.Adda
Iyo usomye igitabo cy’Ibyakozwe n’intumwa 6:1-7 ubona uko abadiyakoni bagiyeho nuko bari bameze ndetse n’ibyo bagombaga kuba bujuje.
Habonetse ikibazo mu murimo intumwa zakoraga. Bigishaga ijambo ry’Imana, bakanagaburira bene Data bateranye kuko basangiriraga hamwe bose. Nyuma yo kubona ko byabavunaga cyane, basanga bakeneye abo kubafasha, bakora inama kubera ikibazo cy’abapfakazi bacikanwaga ku igaburo rya buri munsi.
Basanga bakwiye gushaka abantu babafasha ariko bakaba bujuje ibi bikurikira:
Kuba bashimwa, buzuye ubwenge, buzuye Umwuka wera.
Aba bagombaga kubafasha noneho intumwa zo zigakomeza umurimo wo gusenga no kugabura ijambo ry’Imana.
Uku niko umurimo w’ubudiyakoni watangiye.
Ukurikije uko aba bantu bagombaga kuba bameze wabona baragombaga kuba bameze wabonamo ibi bikurikira:
Aba bantu kuko ari abanyabwenge, bibwirizaga gukora imirimo yose myiza ijyanye no kwakira abaje mu materaniro. Muri iyi harimo gutunganya abo bicara.
Kuba buzuye Umwuka wera byatumaga abafashwe n’abadayimoni mu materaniro ndetse no gusengera abarwayi.
Kuba ari ba ngeso nziza, bamenyaga kwakira abashyitsi, kumenya aho bicara, kubafungurira no kubaherekeza. Niba barara, gukaraba, gufungura, guhanagura inkweto, kubaterera ipasi, kuburyo bumva baguwe neza.
Umudiyakoni agomba gukora ibyo Pasiteri yagakoze byose kuburyo Pasiteri yoroherwa akigisha ijambo ry’Imana nta nkomyi.
Umudiyakoni kandi agomba kuba ari umwigisha w’ijambo ry’Imana, ku buryo mugihe Pasiteri atabonetse, diyakoni ahora yiteguye guziba icyuho akigisha. Agomba kuba ari inyangamugayo, atiba, mu gihe abara amaturo, mu gihe umukristo amuhaye icyacumi ngo akimutangire, ntakiguriza cyangwa ngo akirye.
Mu magambo magufi si byiza kwemera izi nshingano kandi wumva utazishoboye kuko bikwiye gukorwa kugira ngo ubutumwa bwiza bwamamare. Mbega uba uhabereye Yesu, ntabwo ari umuntu ukorera. Mbese muri iki gihe abadiyakoni dufite bujuje ibi twavuze?


text:
Hari ubuzima na sosiyete umuntu abamo bigatuma ashobora kumva nta gaciro afite cyangwa ntabashe kumenya ko ari uwagaciro gakomeye imbere y’Imana kubera guhanga amaso kubyo abantu bamubwira.
Akenshi amajwi yumvikanisha ibintu ko bidashoboka niyo adapfa gusibangana mu bitekerezo by’umuntu kuko ahora agusakuriza muri wowe bigatuma ibitekerezo bikumvisha ko ibyo wumva ari byo koko, ubaye rero udacunze ngo uyobore ibitekerezo byawe bikomeza kugukomeretsa, kuzana kwishidikanyaho no guhora wumva ko ibintu byose bidashaboka.
Niba hari umuntu ukubwiye ngo uri gato, ntukwiye kumva ko aribyo koko ahubwo ukwiye gutekereza ko Imana yakuremye gutyo kuko yari ifite umugambi ku miterere yawe, ku mwana w’umuntu wagaragara ko uri muto nyamara ku Mana ibona ko uri umuntu ukomeye cyane. Witakaza ibyiringiro byawe kuko abantu bakuvuze nabi abandi bakakwambura agaciro, sibo bagutoranije ahubwo Imana niyo yagutoranije kandi imbere yayo uri uwagaciro gakomeye.
Abantu bashobora kukureka ariko Imana yo ikakwemera, bashobora kukwirengagiza arikoImana ikagutoranya nkuko Bibiliya ibivuga ngo“Ariko mwebweho muri ubwoko bwatoranijwe, abatambyi b’ubwami, ishyanga ryera n’abantu Imana yaronse, kugira ngo mwamamaze ishimwe ry’Iyabahamagaye, ikabakura mu mwijima ikabageza mu mucyo wayo w’itangaza.Kera ntimwari ubwoko ariko none muri ubwoko bw’Imana. Kera ntimurakababarirwa ariko none mwarababariwe.” 1 Petero 2:9-10.
Iki cyanditswe kiragaragaza ko niyo abantu batakwemera cyangwa bagutoranye, hari uwagutoranije kuva cyera cyane kandi agutoranya kubw’umugambi mwiza.
Igihe cyose wumva usa naho watawe, ntukumve ko watakaje agaciro ku Mana, ni koko ku bantu ushobora kugaragara ko nta gaciro ariko ntuzigere ukura ibitekerezo byawe kuwa gutoranije cyera ariwe Yesu Kristo umwami w’abami akaba umuyobozi w’ibibaho byose. Ukwiye guhora ufite ibyiringiro mu Mana nubwo wanyura mu bikomeye wumva byagukuramo ibyiringiro ariko kwikomereza ku Mana nibyo bizagufasha guhorana agaciro imbere yayo.
Nuramuka ukomeje kwizera, Imana izagusetsa mu buryo utatekerezaga, niba wumvaga ikintu runaka kitameze neza kuko kitagenze uko wakifuzaga, Imana izakikugarurira mu bundi buryo bwiza. Urugero ushobora kwifuza kuba umukinnyi ukomeye ngo ukinire ku kibuga kiza abantu bagukurikire ari benshi ariko Imana ikazasanga atari byo byaba byiza ahubwo ikaguhitiramo ikibuga cyagutse n’abantu benshi yahaguteguriye kugira ngo uhavuge ubutumwa, nta gushidikanya igihe waba warifuje gukurikirwa n’abantu benshi ukaba ubonye ubigezeho ntibyabura kukunezeza.
Inshuti, abavandimwe bashobora kutakwitaho ariko Imana ikwitaho kuko ari yo ikugenera ibyiza byose birenze uko twabitekereza.


text:
Kugira ngo tumenye neza icyazanye Yesu ku isi, akemera kwambara umubiri nk’umuntu akabyarwa n’umugore, biradusaba kubanza kumenya ikibazo cyari gihari cyatumye Imana ifata icyemezo cyo gutanga umwana wayo w’ikinege.
Nyuma yuko Imana iremye umuntu ikamushyira mu ngobyi ya Edeni, yaje kuyinanira aracumura.
tangiriro 3:8-21 Aha tuhabona Amaraso yamenetse mu gushaka gukura umuntu mu isoni zicyaha.
Aya ntiyatanze igisubizo, kuko nyuma y’igihe gito Kayini yishe murumuna we, amuziza ubusa.
Itangiriro:4.1-8, Amaraso ya Abeli
Kumeneka kw’amaraso ya Abeli nabyo ntibyatanze igisubizo ku cyaha kuko nyuma y’igihe gito abantu ababaye babi kugeza ubwo Imana yagambiriye kubarimbura irokora Nowa n’umuryango we.
Itang:6.1-8 Abantu bo kubwa Nowa
Kurokorwa kwa Nowa ntibyazanye igisubizo cyo kubaha Imana kuko nyuma y’igihe gito, abantu bakomeje gukora ibyaha, bigeza ubwo Imana itoranya Aburahamu ngo yishakire ubwoko bwazayubaha. Iki nina cyo gihe haje kumeneka amaraso y’intama mu cyimbo cya Isaka.
Itangiriro 22:9-14 Amaraso y’intama yamenetse mucyimbo cya Isaka
Nyuma yaho haje kumenka Amaraso y’abana b’intama na y’Ihene mw’Egiputa asigwa kunkomanizo z’umuryango mu gihe cyo kurimbura abana b’imfura.
Kumeneka kwaya Maraso yose, ntibyatanze igisubizo cy’icyaha kubatuye Isi, aricyo cyatumye Imana inyura munzira y’amategeko yahereye Mose mubutayu kugirango abantu babeho bayubaha. Amategeko ntabwo yatanze igisubizo cya burundu ku cyaha, kuko yicishije benshi mu gihe cyayo.
Ibi byose, nta na kimwe cyatanze gisubizo cya burundu, cyo gukiza umuntu umuvumo w’icyaha, ariwo rupfu rw’iteka. Nicyo cyatumye Imana igambirira gushaka igisubizo cyaburundu.
Imana ishimwe yabonye ko nta kindi cyadukiza, ikemera kutwoherereza Umwana wayo Yesu Kristo, agatanga ubuzima bwe kugira ngo aduheshe kuba abana b’Imana, aduhesha ubugingo buhoraho. Ibyo amategeko yananiwe byose gukora kubw’intege nke, Imana yabisohoje ubwo yatumaga Umana wayo afite ishushoya kamere y’ibyaha kuba igitambo cy’ibyaha, icira ibyaha bya kamere ho iteka. Abaroma 8:3
Ng’iyi intego nyamukuru yazanye Yesu ku isi, ari nayo dukwiye guha agaciro kurusha ibindi byose. Niba ufite akazi keza, amazu, imodoka, amafaranga n’ibindi, Yesu yaguhaye, ni byiza, ariko ukwiye kuzirikana ko icyazanye Yesu nyamukuru ari ukukubatura ibyaha. Ubaye ufite ibyo bindi byose, ni byiza, ariko ni byiza kurushaho iyo wizeye Yesu nk’Umwami n’Umukiza w’ubugingo bwawe. Imana iguhe umugisha!!


text:
Hariho umugabo wari ushaje ariko akibanira n’ umugore we neza.
Umunsi umwe rero umugore kuko yari afite imisatsi miremire amusaba kumugurira igisokozo ngo ajye abasha kuyitunganya arusheho gusa neza. Umugabo biramubabaza kuko nta mafaranga yari afite ariko ntiyabyereka umugore gusa aramuhakanira ko atabishobora. Maze aranamubwira ati: “Dore n’ umukoba w’ isaha yanjye waracitse mbura uko nawusanisha nsigaye nyitwara mu mufuka.”
Umugore ntiyabitindaho cyane aramubwira ngo nta kibazo ubundi yikomereza imirimo yo mu rugo yari arimo atunganya.
Bukeye bwaho umugabo abyuka ajya gushaka ibiraka mu mujyi aho yajyaga ajya gupagasa maze mu masaha y’ ikiruhuko anyura ahantu bacuruzaga amasaha abasaba ko bamugurira iye ku mafaranga make kuko yari icitse umukoba. Barabimwemerera ni uko bamaze kumwishyura ajya mu isoko agura igisokozo umugore we yifuzaga. Ni uko ku mugoroba aragitahana.
Ageze imuhira rero atungurwa no gusanga umugore yamaze kwiyogoshesha asigaranye agasatsi gake katagomberaga igisokozo. Umugore yari yagiye muri salon abantu bajyaga baza gukoresha amaderedi (dreads) agurisha umusatsi we muremure kuko bawukeneraga maze agura umukoba w’ isaha y’ umugabo we wo gusimbura uwari ushaje.
Ni uko barahoberana n’ amarira atemba mu maso kubera ukuntu basanze koko urukundo rwabo rwarabaye akaramata.
ISOMO: Gukunda ni byiza ni n’ itegeko Imana yaduhaye gukundwa nabyo biraryoha ariko gukunda kandi ukanakundwa n’ uwo ukunda bisumbye byose. Ntitugapfushe ubusa urukundo tubonera muri byinshi haba urwo Imana idukunda ndetse n’ urwo dukundaa hagati yacu.
Muragakundana.
Mbifurije kugira icyumweru cyiza ku babishoboye mugasangize incuti zanyu munakomeza gukanda like kuri iyi page. Mushobora gusanga n' izindi nyigisho kuri iyi website:
ikizamini cy' umunsi: ninde watubwira ijambo rimwe gusa ushobora kubwira umuntu yarafite ibyishimo (moral) hanyuma agahita arakara cyangwa agacika intege kandi warikoresha kumuntu wari wihebye, ubabaye agahita yishima cyangwa akagira courage.
Hariho umugabo wari ushaje ariko akibanira n’ umugore we neza.
Hariho umugabo wari ushaje ariko akibanira n’ umugore we neza.


text:
Ibyo wakorera inzu yawe igahorana impumuro nziza
Hari ubwo usanga inzu ifite impuuro mbi kuburyo umuntu uturutse hanze akumva umwuka utari mwiza,ariko hari uburyo bwihariye wakoresha maze inzu igahorana impumuro nziza binyuze mu isuku ihagije wayikoreye.
Gutegura indabo z’umwimerere ; indabo nshyashya zasoromwe uwo munsi zizana impumuro nziza mu nzu cyane cyane iyo hari isuku ihagije,hakorobye kandi hateguye neza.
Gukoropesha amazi arimo indimu n’imidarasini ;kugira ngo inzu ihumure neza,ufata amazi ukayacaniramo ibishishwa by’indimu n’ibibabi by’ibyatsi byitwa imidarasini bashyira mu cyayi,maze ayo mazi ukayakoropesha inzu yose,nabyo bituma ihumura neza.
Ibibabi by’indimu ;iyo kandi ufashe ibibabi by’indimu ukabiteka mu mazi,maze ukayakoropesha mu nzu nabwo usanga hahumura neza.
Gufungura amadirishya y’inzu ;iyo inzu ifungurwa amadirishya yose ku manwa nabwo nta mpumuro mbi iyizamo cyane cyane iyo hanze hateye indabo zitanga umwuka mwiza.
Gukoropesha amasabuni ahumura ;nanone inzu igira impumuro nziza bitewe n’amasabuni y’isuku akoreshwa mu rugo cyane cyane ayo kukoropesha,kogesha ubwiherero n’ubwiyuhagiriro byo mu nzu.
Ikindi gihumuza inzu n’uguteramo imibavu ihumura neza cyane cyane ukibuka kugenda uteyemo iyo mibavu ukabona gufunga,maze iyo mpumuro nziza ikirirwa mu nzu kuburyo uza gufungura ukumva hagihumura.
Ubu nibwo buryo wakoresha ugirira isuku inzu yawe ndetse igahorana impumuro nziza kandi ukoresheje uburyo bw’umwimerere kandi ugakoresha ibikoresho bitagoye kuboneka.
Source ;wikihow
Nziza Paccy


text:
Wari uzi ko imbaraga ziba mu ntegenke?
IMBARAGA ZIBA MU NTEGE NKE
"…ni cyo cyatumye mpabwa igishakwe cyo mu mubiri,..Kuri icyo kintu ninginze Umwami wacu gatatu ngo kimvemo. Ariko arampakanira ati’’Ubuntu bwanjye buraguhagije, kuko aho intege nke ziri ariho imbaraga zanjye zuzura.’’2 Abakorinto 12 :7-9
Nick Vujicik ni umuvugabutumwa yavutse adafite amaboko n’amaguru. Igihe avuka, itorero se wiwe yari ayoboye ryaribajije riti ‘’Niba koko Imana ari Inyarukundo, niyihe mpamvu yaba yemeye ko ibi ngibi bibaho ?’’
Twese tugira intege nke, zaba iz’umubiri, zo mu bitekerezo, n’izindi..
Nyuma yo kunyura mu bihe bikomeye bitewe n’intege nke z’umubiri n’amarangamutima, no kwibaza ibibazo bitari bike, Nick yaje kugarukira Imana. Nibwo Imana yamuhishuriye ko intege nke ze ari zo zizatuma ubuhamya bwe bukomera. Uyu musi Nick agenda azenguruka isi akangurira abafite ubumuga kubwihanganira, bagakoresha bike bafite,bakiringira Imana.
Paulo yari afite icyipfuzo cyuko Imana yamukiza igishakwe cyamuteza intege nke, ariko Imana imuha igisubizo gituma aceceka : ‘’Ubuntu bwanjye buraguhagije, kuko aho itenge nke ziri ariho imbaraga zanjye zuzura’’.
Twese tugira intege nke, zaba iz’umubiri, z’imitekerereze, n’izindi, ariko uko biri, ibyo mwita intege nke bishobora kubahindukirira imbaraga, ni mubihereza Imana ! Hari ubwo mwigeze musaba Imana ngo ikoreshe intege nke zanyu ? Ubuntu n’imbaraga z’Imana bizabashoboza kwihanganira intege nke zanyu no gukora ibikomeye !
Isengesho ry’uyu musi
Mwami Yesu, ndagushima kuko ari wowe wanshoboza kwihanganira intege nke zanjye. Uyu musi ndaziguhaye kugira ngo uzikoreshe kubw ‘icyubahiro cyawe. Amen.
Inyigishoya Yannis Gautier yashizwe mu Kinyarwanda na Isabelle Gahongayire


text:
Insanganyamatsiko y’uyu mwaka yahujwe n’intego z’iterambere rirambye kuko ridashoboka mu gihe nta mahoro ahari.
Ijyanye kandi n’icyerekezo 2030 ibihugu biri muri Loni byiyemeje harimo kurandura ubukene hatezwa imbere ubukungu kuri bose.
Mu gihe hirya no hino mu Rwanda hakunze kumvikana amakimbirane mu ngo hakaba ubwo akagera no ku rwego rw’impfu mu bashakanye cyangwa abana, urubyiruko rwagaragaje ko hari uruhare rwagira mu kuyakumira.
Hari mu gikorwa cyateguwe n’Ikigo cy’Ubushakashatsi n’Ubusabane bigamije Amahoro, IRDP, cyahuje urubyiruko tariki ya 18 Nzeri, aho iki kigo cyizihije umunsi w’Amahoro ku cyicaro cyacyo kiri ku Gisozi mu mujyi wa Kigali.
Urubyiruko ruri mu matsinda y’ibiganiro mu mashuri yisumbuye 42 yo mu Ntara zose zigize igihugu rwari rwitabiriye amarushanwa mu biganirompaka n’ibihangano birimo imivugo, indirimbo, ikinamico n’indi baganira ku “ruhare rw’Urubyiruko mu kwimakaza amahoro n’amajyambere arambye” ariko by’umwihariko ku kurwanya amakimbirane mu ngo.
Umuyobozi wungirije w’Ikigo cy’Ubushakashatsi n’Ubusabane bigamije Amahoro, IRDP, Bugingo Irenée, yavuze ko amakimbirane ari ikibazo kiri hirya no hino mu gihugu nk’uko byagaragajwe n’ubushakashatsi iki kigo cyakoze buzashyirwa ahagaragara mu cyumweru gitaha.
Yagize ati “Amakimbirane mu ngo ni ikibazo kiri hirya no hino. Abana tubona mu mihanda, abatwara inda zitateguwe ,abata amashuri ni uko biba byaturutse ku makimbirane yo mu ngo. Kubiganiraho ni ukugira ngo abana na bo babitekerezeho babyumve;ubwabo barabimenya banatange n’inama ku bandi, baba ababakurikira n’abo babana.”
Nubwo abana bakiri mu mashuri baba bakiri bato, Bugingo ahamya ko bafite ibitekerezo bikomeye nk’iby’abakuru kuko bitegereza ibibera iwabo n’aho batuye, bikaba bishobora no kugenderwaho mu bushakashatsi.
Bugingo ati “Nubwo bigaragara ko ari bato bafite ibitekerezo bikomeye,ntaho bitandukaniye n’iby’abantu bakuru,ibyo tubona na bo barabibona nubwo babivuga mu magambo yabo. Ukora ubushakashatsi areba ibyiciro bitandakunye .Iyo tuganiriye n’abana tugasanga bahuje n’ababyeyi twe nk’abashakashatsi tuvuga ko ibyo twabwiwe bifite ireme.”
Bamwe mu banyeshuri bitabiriye aya marushanwa bagaragaje ko nubwo ahanini amakimbirane mu ngo akomoka ku bwumvikane buke bw’ababyeyi, hari n’uruhare rw’abana.
Rimwe na rimwe ngo hari abana bararikira ibyo badashobora kubona mu miryango yabo bikaba byatuma bahava bakajya mu buzima bwo mu muhanda n’ahandi.
Kayitesi, Umunyeshuri waturutse mu ishuri ryisumbuye APAGE Musha mu Ntara y’Uburasirazuba yavuze ko uruhare rw’urubyiruko ari ukugira inama bagenzi babo bagira imico mibi yatuma batumvikana n’ababyeyi bagakurikiza impanuro bahabwa.
Mukurarinda Deogratias wiga mu Iseminari nto ya Ndera (St Vincent),yavuze ko abana bakwiye kuganira hagati yabo birinda koshyanya, buri wese akabaho ubuzima buhwanye n’ubushobozi bwe cyangwa ubw’umuryango we.
Uwitwa Clemence waturutse kuri Mater Dei Nyanza, yavuze ko hari ubwo abana bahembera amakimbirane biturutse ku myitwarire idahwitse no kutubaha avuga ko abana bakwiye kwibuka indangangaciro z’umuco nyarwanda zirimo kwicisha bugufi no kubaha, bakirinda guhugira ku mbuga nkoranyambaga ngo bibabuze kuzuza inshingano zabo.
Ubushakashatsi bwakozwe na IRDP ku makimbirane yo mu miryango buzashyirwa ahagaragara umunsi umwe nyuma yo kwizihiza Umunsi Mpuzamahanga w’Amahoro, ni ukuvuga tariki ya 22 Nzeri uyu mwaka, nyuma bukazamenyekanishwa kugeza mu nzego z’ibanze zegereye abaturage.
Bimwe mu bitera amakimbirane mu ngo birimo ubukene, uburere n’umuco w’abantu, uko bagiye bashing imiryango, umuvuduko w’iterambere igihugu kigezeho n’ibindi nk’uko ubuyobozi bwa IRDP bubitangaza.
Muri aya marushanwa,yasorejwe ku rwego rw’igihugu yitabiriwe n’abatoranyijwe mu turere, hakaba hahembwe batatu ba mbere muri buri cyiciro.
Mu makinamico hahembwe itsinda ryaturutse i Gicumbi, iry’umujyi wa Kigali na Rwamagana.Mu mivugo hahembwe, abaturutse i Rwamagana, Gicumbi na Nyanza;mu ndirimbo hahembwe abaturutse mu Mujyi wa Kigali, Rwamagana na Nyanza na ho ku nkuru ishushanyije hahembwe , Kigali, Rwamagana na Nyanza n’ibindi.


text:
ven.
25
nov.
2011
ISOMO RYA MBERE
Igitabo cy’Umuhanuzi Izayi (Iz 11, 1-10)
Dore ibyo Uhoraho Imana avuze : 1Umumero uzashibuka ku gishyitsi cya Yese, inkomoko ye izamuke ku muzi wacyo. 2Umwuka w’Uhoraho uzamwururukiraho, umwuka w’ubuhanga n’ubushishozi, umwuka w’ubujyanama n’uw’ubudacogora, umwuka w’ubumenyi n’uw’ukubaha Uhoraho, 3kandi unamutoze gutinya Uhoraho. Ntazaca imanza akurikije igihagararo, cyangwa ngo azikemure akurikije amabwire. 4Intamenyekana azazicira imanza zitabera, azarenganure abakene bo mu gihugu. Umugome azamukubitisha inkoni y’ijambo rye, umwuka wo mu munwa we awicishe umugiranabi. 5Azakindikirisha ubutabera nk’umukandara, akenyeze ubudahemuka nk’umweko.
6Ikirura kizabana n’umwana w’intama, ingwe iryame iruhande rw’umwana w’ihene. Inyana n’icyana cy’intare bizagaburirwa hamwe, biragirwe n’akana k’agahungu. 7Inka n’igicokoma bizarisha mu rwuri rumwe, ibyana byabyo bibane mu kiraro kimwe, intare irishe ubwatsi nk’ikimasa. 8Umwana ukiri ku ibere azakinira ku kiryamo cy’inshira, igitambambuga cyinjize ikiganza mu mwobo w’impiri. 9Nta we uzaba akigira nabi, cyangwa ngo akore amahano ku musozi wanjye mutagatifu, kuko igihugu kizasakarwamo n’ubumenyi bw’Uhoraho, nk’uko amazi yuzura inyanja ! 10Uwo munsi ni bwo inkomoko ya Yese izashyirwa ejuru nk’ibendera ry’igihugu, amahanga yose akazayigana, aho atuye hakazabengerana ikuzo.
ZABURI (Zab 72 (71),1-2, 7-8,12-13,17)
Inyik/ Ubutabera bugiye gusagamba, n’amahoro asesure.
Mana, umwami umwegurire ubucamanza bwawe,
uwo mwana w’umwami, umutoze ubutabera bwawe ;
acire umuryango wawe imanza ziboneye,
kandi arengere n’ingorwa zawe.
Mu gihe cye, ubutabera buzasagamba,
n’amahoro asesure mu mezi atabarika.
Azategeka kuva ku nyanja kugera ku yindi,
avane ku Ruzi ageze ku mipaka y’isi.
Azarokora ingorwa zitakamba,
n’indushyi zitagira kirengera.
Azagirira ibambe ingorwa n’utishoboye,
aramire ubuzima bwabo.
Izina rye rizavugwa ubuziraherezo,
ubwamamare bwe bumare igihe nk’izuba !
Imiryango yose y’isi izamuherwemo umugisha,
amahanga yose amwite umunyahirwe !
IBANGONDIRIMBO RIBANZIRIZA IVANJILI
Alleluya Alleluya.
Dore Nyagasani Umwami wacu araje n’imbaraga nyinshi,
kugira ngo amurikire amaso y’abagaragu be.
Alleluya.
IVANJILI
+ Luka (Lk 10, 21-24)
Muri icyo gihe, 21Yezu ahimbazwa na Roho Mutagatifu maze aravuga ati « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. Koko Dawe, ni ko wabyishakiye. 22Byose nabyeguriwe na Data, kandi nta we uzi Mwana uwo ari we keretse Data, nta n’uzi Data uwo ari we keretse Mwana, n’uwo Mwana ashatse kubihishurira. » 23Hanyuma ahindukirira abigishwa be, ababwirira ukwabo ati « Hahirwa amaso abona ibyo muruzi ! 24Ndababwira ukuri : abahanuzl benshi n’abami benshi bifuje kubona ibyo muruzi ntibabibona, no kumva ibyo mwumva ntibabyumva. »


text:
2 Abakorinto 4:17 “kuko kubabazwa kwacu kw’igihwayihwayi kw’akanya ka none kwiyongeranya, kuturemera ubwiza bw’iteka ryose bukomeye.”
Umuriro w’umunyamubabaro ni wo ushyira ahagaragara ubwiza bwo kuabaha Imana. Madame Guyon Buri kibazo uhura na cyo kiba gikwiriye umugambi w’Imana.
Imana ikoresha ibyo tunyura mo byose mu buzima kugira ngo ihindure kamere yacu. Mu by’ukuri, Imana ikoresha ibibazo by’ubuzima kugira ngo iduhindure kurusha uko ikoresha gusoma Bibiliya ngo iduhindure turusheho gusa na Yesu.
Impamvu iragaragara: unyura mu bintu bitandukanye amasaha 24 ku munsi. Nta muntu n’umwe ubaho aho imibabaro itagera cyangwa ngo abe afite ubwihisho kure y’agahinda, kandi nta muntu n’umwe ufite inzira y’ubuzima acamo itarimo ingorane. Ubuzima ni uruhererekane rw’ibibazo. Iyo ukemuye ikibazo kimwe ikindi kihishe inyuma kigafata umwanya wacyo. Ntabwo byose biza ari ingutu nta n’ubwo byose biza binganya umumaro mu gukura kwawe. Petero atubwira ko ibibazo ari agasanzwe aho agira ati “Mwe gutentebuka cyangwa ngo mutangazwe no kunyura mu boigeragagezo bimeze nk’ikome ry’umuriro biri imbere yanyu, kuko icyo si ikintu kidasanzwe cyatuma mumera nk’abagushije ishyano”. Imana ikoresha ibibazo kugira ngo igukurure ikwiyegereze.